Sumu 126 ndi Rombu
lv mutu 15 ndimi 18-23 ndi bokosi papeji 180 (Mamin. 30)
Kuŵerenga Bayibolo: Maŵerengedu 7-9 (Mamin. 10)
Na. 1: Maŵerengedu 9:9-23 (Mamin. 4 pamwenga kusikiya pasi)
Na. 2: Kumbi Asani Munthu Wataskika, Ching’anamuwa Kuti Wataskikiya Limu?—rs-CN peji 96 ndimi 3-6 (Mamin. 5)
Na. 3: Kumbi Titenere Kopa Akufwa?—bh peji 58, ndimi 5-6 (Mamin. 5)
Sumu 107
Mamin. 5: “Kutuliya mu 1914 Kuzifika mu 2014, Ufumu Wawusa Vyaka 100!” Nkhani yakukambiskana. Ŵerengani ndimi yo ye pachanya pa peji lenili. Nkhani za Unganu wa Uteŵeti mwezi wunu zikonkhoskengi za Ufumu. Konkhoskani so vo mwanozga vakukwaskana ndi nchitu yakupharazga.
Mamin. 10: “Gwiriskiyani Nchitu Kapepala Kafya ka Webusayiti.” Kambiskanani vo ve mukapepala kenaka. Chitani chakuyeruzgiyapu cho mupharazgi wagaŵiya munthu kapepala ndipu pavuli paki watimulongo pa foni pamwenga pa chipangizu chinyaki mo wangagwiriskiya nchitu Webusayiti ya jw.org.
Mamin. 15: “Mo Tingasazgiyaku Lusu Lidu mu Uteŵeti—Mukambengi za Ufumu Mwakusimikizga.” Nkhani yakukambiskana. Apharazgi ŵaŵi achiti chakuyeruzgiyapu ichi: Mupharazgi we pamuzeri kusitolu. Munthu yo we nayu pafupi waŵerenga nyuzipepala ndipu wakamba kuti: “Charu chanangika ukongwa! Weyosi waŵanaŵana kuti wangamalisa masuzgu kweni vinthu vinangikiya limu.” Mupharazgi walongoro yija kuti: ‘Nditenere kuŵamuka kuti ndiŵakambiyi za Ufumu!’ Pavuli paki watiti: “Muneneska nadi, pe vinthu viheni vinandi vo vichitika. Nde ndi kapepala ko ndikhumba kukupaskani. Kapepala yaka kakonkhoska Webusayiti yo yandiwovya kusaniya kwamuka kwa mafumbu nganandi ngo ngatitisuzga pa umoyu widu.” Mupharazgi wakonkhoska fundu yimoza ya mukapepala ndipu munthu yo walongo kuti wakhumba kuziŵa vinandi.
Sumu 92 ndi Rombu
Mu 1922, J. F. Rutherford wangukamba mwambula mantha kuti: “Awonani, Fumu yiwusa! . . . Pharazgani za Fumu ndi ufumu waki.” Kutuliya nyengu yeniyi mpaka chaka chinu, po Ufumu wawusa vyaka 100, vo mubali uyu wangukamba veche kutichiska. Mwaviyo, tiyeni tijipereki ukongwa kuti tiwovyi ŵanthu anandi kusambira za Ufumu mwakugwiriskiya nchitu Webusayiti yidu. Ivi vichitiskengi kuti mwezi wunu wa August uŵi wapade!
Kapepala yaka ke ndi mutu wakuti: Kumbi ndi Nunkhu ko Tingasaniya Kwamuka kwa Mafumbu ngo Ngatitisuzga pa Umoyu Widu? Papeji lakumaliya pe mafumbu ngatatu. Asani mphakwenere, fumbani munthu kuti wasankhepu fumbu lo wangakhumba kusaniya kwamuka kwaki ndipu mulongoni pa kamutu kakuti, ZIMENE BAIBULO LIMAPHUNZITSA > KUYANKHA MAFUNSO A M’BAIBULO pa Webusayiti. Pa kamutu kenaka wasaniyengepu so kwamuka kwa mafumbu ngakuti: Kumbi Ufumu waku Chiuta nchinthu wuli? Ndipuso Kumbi Ufumu waku Chiuta wazamuchitanji?
Kuti muwovyi ŵanthu kusambira vo Bayibolo likamba pa mo umoyu wazamuŵiya mu Ufumu waku Chiuta, nyengu zosi yesesani kuja ndi timapepala teniti.
Nchifukwa Wuli Nkhwakukhumbika? Kuti tilondo ulongozgi wakuvwika umampha wo we pa 2 Timote 1:7, 8, tikhumbika kukamba za Ufumu mwakusimikizga. Kumbi tingachita wuli kuti tipharazgengi za Ufumu mwakusimikizga?
Sankhani munthu yo mupenja kumupharazgiya. Rombani kwaku Yehova kuti wakuwovyeni kuleka kopa asani mwakumana ndi munthu yo mukhumba kumupharazgiya.
Sumu 43 ndi Rombu
lv mutu 16 ndimi 1-9 (Mamin. 30)
Kuŵerenga Bayibolo: Maŵerengedu 10-13 (Mamin. 10)
Na. 1: Maŵerengedu 10:1-16 (Mamin. 4 pamwenga kusikiya pasi)
Na. 2: Nchifukwa Wuli Chivwanu Chitenere Kuja ndi Nchitu Zaki?—rs-CN peji 97 ndimi 1-4 (Mamin. 5)
Na. 3: Kumbi Tisambiranjipu pa vo Wanguchita Dina?—lv peji 102-104, ndimi 13-15 (Mamin. 5)
Sumu 74
Mamin. 15: “Vyaka 100 vo Taja Tichipharazga Ufumu!”—Chigaŵa 1. (Ndimi 1-3) Nkhani yakukambiskana. Asani mwafumba fumbu pandimi 3, fumbani Akaboni ŵaŵi wo ateŵete kwa vyaka vinandi kuti akonkhoski mo nchitu yakupharazga yayendiyanga pa nyengu yo angwamba kupharazga.
Mamin. 15: “Vyaka 100 vo Taja Tichipharazga Ufumu!”—Chigaŵa 2. (Ndimi 4-6) Nkhani ya mafumbu ndi kwamuka. Muchikambiskana ndimi 5 ndi 6, fumbani apayiniya ŵaŵi kuti akonkhoski vo anguchita kuti ayambi uteŵeti wa nyengu zosi.
Sumu 103 ndi Rombu
1. Kumbi ŵanthu aku Yehova anguchiskika kuchitanji vyaka pafupifupi 100 vajumpha?
1 “Awonani, Fumu yiwusa! Imwi ndimwi mutenere kupharazga zaku iyu. Mwaviyo, pharazgani, pharazgani, pharazgani za Fumu ndi ufumu waki.” Mubali Rutherford ndiyu wangukamba mazu yanga pafupifupi vyaka 100 vajumpha ndipu ŵanthu aku Yehova anguchiskika kupharazga uthenga wa Ufumu pacharu chosi. Venivi ndivu nadi tachita! Nge mo anguchitiya Akhristu a mu nyengu ya akutumika, tapharazga uthenga wamampha wa Ufumu “mu ulengi wosi wa pasi pa kuchanya.” (Ŵakol. 1:23) Asani tikumbuka vo vachitika mu vyaka 100, kumbi tachitanji pa nkhani yakupharazga Ufumu waku Chiuta? Kumbi tingachita wuli kuti tilutirizgi kupharazga Ufumu, po we pafupi kukwanisa vyaka 100 kutuliya po ukujalikiskikiya?
2. Kumbi magazini ngidu ngakonkhoskanji za Ufumu waku Chiuta?
2 Vo Tachita Kuvuli: Kwa vyaka vinandi magazini ngidu ngaja ngachikonkhoska za Ufumu waku Chiuta. Kwambiya mu 1939 magazini yidu yingwamba kudanika kuti: Chigongwi cha Alinda Chakupharazga Ufumu Waku Yehova. Kanandi magazini iyi yikonkhoska Ufumu ndi vo uchitengi. Magazini ya Galamukani! nayu yilongo kuti Ufumu waku Chiuta ndiwu wija wo wazamumalisa masuzgu ngo ŵanthu akumana nangu. Ndichu chifukwa chaki magazini yanga ngafwatulika ndi kupharazgika ukongwa kujumpha magazini ngosi pacharu chapasi!—Chiv. 14:6.
3. Kumbi ndi nthowa zinyaki nizi zo tagwiriskiya nchitu pakupharazga Ufumu?
3 Ŵanthu aku Yehova agwiriskiya nchitu nthowa zakupambanapambana kuti apharazgi Ufumu. Kali tagwiriskiyanga nchitu magalimotu ngo ngenga ndi vakukweze mazu, wayilesi ndi magiramafoni. Nthowa izi zinguwovya kuti uthenga wamampha ufikiyi ŵanthu anandi pa nyengu yo kwenga apharazgi a Ufumu amanavi. (Sumu 19:4) Mu vyaka va pambula kuswera yapa, tayamba kupharazga uthenga wa Ufumu pa Webusayiti yidu ya jw.org, vo vawovya kuti uthenga wenuwu ufikiyi ŵanthu mamiliyoni nganandi chinanga ndi muvyaru vo nchitu yidu yikanizgika.
4. Kumbi ndi nthowa zapade nizi zakupharazgiya zo tigwiriskiya nchitu?
4 Ŵanthu aku Yehova agwiriskiya so nchitu nthowa zapade zakupharazgiya uthenga wa Ufumu. Mwakuyeruzgiyapu, kwambiya m’ma 1990 kusazgiyapu pa kupharazga kunyumba ndi nyumba tinguyesesa kwamba kupharazga kumalu ngo ŵanthu achezgiyaku, kwakumika magalimotu ndipuso malu ngakuguliskiyaku vinthu. Pambula kuswera yapa, tanozga nthowa yapade yakupharazgiya mumisumba yikulu mo musanirika ŵanthu anandi pacharu chosi chapasi. Ndipuso mipingu yinandi yipharazga ko kwe ŵanthu anandi muchigaŵa chawu mwakugwiriskiya nchitu mathebulu ndi mashelufu nga matayala ngo atingaŵika pamalu ngo pajumpha ŵanthu anandi. Chinanga kuti ve viyo, kupharazga kunyumba ndi nyumba ndi nthowa yidu yikulu yakupharazgiya Ufumu.—Mac. 20:20.
5. Kumbi tiŵengi ndi mwaŵi wakuchitanji m’chaka chifya cha uteŵeti?
5 Vo Tichitengi Kunthazi: Kwambiya mu September, cho nchaka chifya cha uteŵeti, anandi ayambengi upayiniya wa nyengu zosi. Kumbi namwi mungayamba? Asani mungatondeka kuchita viyo, muchitengi upayiniya wakovya pafupipafupi. Kaya muchita upayiniya pamwenga cha, Yehova wakutumbikeningi asani muchitengi vo mungafiska kuti mugwireku nchitu yakupharazga Ufumu.—Mal. 3:10.
6. Nchifukwa wuli mwezi wa October 2014 wazamukuŵa wapade?
6 Mu October 2014, Ufumu ukwanisengi vyaka 100 kutuliya po ukujalikiskikiya. Ndichu chifukwa chaki nkhani za m’magazini ngidu ngo ngatuwa pambula kuswera yapa zakonkhoskanga Ufumu waku Chiuta. Mwaviyo, yesesani kuchita phamphu kuti mupharazgiyi ŵanthu anandi za Ufumu wenuwu. Po tilindizga vo vichitikengi munthazi, tiyeni tosi tilutirizgi ‘kugozga [kumemeza] Ufumu waku Chiuta’ ku ŵanthu wo avwisiyengi.—Mac. 8:12.
Sumu 49 ndi Rombu
lv mutu 16 ndimi 10-14 ndi bokosi papeji 192-193 (Mamin. 30)
Kuŵerenga Bayibolo: Maŵerengedu 14-16 (Mamin. 10)
Kuweriyamu mu vo Tikusambira mu Sukulu ya Uteŵeti Waku Chiuta (Mamin. 20)
Sumu 96
Mamin. 5: Vo Vikuchitika Muchigaŵa Chinu. Chitani chakuyeruzgiyapu chimoza pamwenga viŵi vo vikuchitika nadi ndipu mupharazgi wakambi za Ufumu mwakusimikizga. Konkhoskani mwakudumuwa lemba la Ŵahebere 6:11, 12 ndipu kambani umampha wakuchita phamphu pakupharazga Ufumu.
Mamin. 10: Mo Tingakonkhoske za Ufumu—Chigaŵa 1. Nkhani. Yikambiki ndi mura kutuliya m’buku la Sukulu ya Utumiki peji 280, ndimi 1-4.
Mamin. 15: Mo Tingakonkhoske za Ufumu—Chigaŵa 2. Nkhani yakukambiskana yakutuliya m’buku la Sukulu ya Utumiki peji 280, ndimi 5, mpaka peji 281, ndimi 1. Pakumaliya chitani chakuyeruzgiyapu cho mupharazgi wakambiskana ndi munthu ndipu watimusimikizgiya kuti Ufumu ndi boma chayilu.
Sumu 101 ndi Rombu
Mafumbu yanga mwazamukambiskana pa Sukulu ya Uteŵeti Waku Chiuta, sabata yakwambiya August 25, 2014.
Kumbi lemba la Ŵalevi 18:3 lingatiwovya wuli kuti tipambaniskengi pakati pa chamampha ndi chiheni? (Ŵaef. 4:17-19) [July 7, w02-CN 2/1 peji 29 ndimi 4]
Kumbi dangu la pa Ŵalevi 19:2 lititisambizanji, ndipu nchifukwa wuli tikhumbika kuyesesa kulilondo? [July 7, w09-CN 7/1 peji 9 ndimi 5]
Kumbi dangu lakukwaskana ndi kukunkha lo Ayisraele alondonga lititisambizanji? (Ŵal. 19:9, 10) [July 7, w06-CN 6/15 peji 22 ndi 23 ndimi 13]
Nchifukwa wuli tingakamba kuti dangu lakuti “jisu ku jisu” lachiskanga ŵanthu kuti aweziyanengi cha? (Ŵal. 24:19, 20) [July 14, w09-CN 9/1 peji 22 ndimi 3-4]
Kumbi mbanthu naŵa wo Ayisraele akhumbikanga cha kulondaku ndalama zapachanya asani aŵakongolesa, nanga mbanthu naŵa wo akhumbikanga kupereka ndalama yapachanya? (Ŵal. 25:35-37) [July 21, w04-CN 5/15 peji 24 ndimi 3]
Nchifukwa wuli mafuku 12 pe nga Ayisraele ndingu ngazumbulika kaŵikaŵi penipo ngengapu 13? (Maŵ. 1:49, 50) [July 28, w08-CN 7/1 peji 21]
Kumbi dangu lakukwaskana ndi uteŵeti wo Alevi achitanga lo le pa Maŵerengedu 8:25, 26 lititisambizanji pa nkhani yakutumbika arara? [Aug. 11, w04-CN 8/1 peji 25 ndimi 1]
Nchifukwa wuli Ayisraele angwamba kudandawula Yehova wati waŵatuza mwakuziziswa ku Egipiti, nanga isi tisambiranjipu? (Maŵ. 11:4-6) [Aug. 18, w95-CN 3/1 peji 16 ndimi 10]
Kumbi tingasambiranji pa vo Mosese wanguchita Eledada ndi Medada ŵati ŵayamba uchimi? (Maŵ. 11:27-29) [Aug. 18, w04-CN 8/1 peji 26 ndimi 4]
Kumbi tisambiranjipu pa dangu lo Ayisraele angupaskika lakuti, “ŵajichitiyi zimphonji m’mikanu [m’mphepeti]” mwa vakuvwala vawu? (Maŵ. 15:37-39) [Aug. 25, w04-CN 8/1 peji 26 ndimi 7]
Sumu 27 ndi Rombu
lv mutu 16 ndimi 15-22 ndi bokosi papeji 194 (Mamin. 30)
Kuŵerenga Bayibolo: Maŵerengedu 17-21 (Mamin. 10)
Na. 1: Maŵerengedu 17:1-13 (Mamin. 4 pamwenga kusikiya pasi)
Na. 2: Kumbi Tiziŵa Wuli Kuti Diabolo Waliku Nadi?—rs-CN peji 352 ndimi 1 mpaka peji 353 ndimi 1 (Mamin. 5)
Na. 3: Kumbi Mbayani wo Azamuyuskika?—bh peji 71-73 ndimi 16-20 (Mamin. 5)
Sumu 98
Mamin. 10: Gaŵiyani Magazini mu September. Nkhani yakukambiskana. Chitani dankha chakuyeruzgiyapu chakulongo mo tingagaŵiya magazini, mwakugwiriskiya nchitu masachizgu ngo nge papeji lenili. Pavuli paki, kambiskanani sachizgu lelosi kutuwa pakwamba mpaka pakumaliya.
Mamin. 10: Kumbi Tinguchita Wuli? Nkhani yakukambiskana. Pemphani apharazgi kuti akonkhoski mo anguyanduliya chifukwa chakugwiriskiya nchitu fundu za m’nkhani yakuti, “Mo Tingasazgiyaku Lusu Lidu mu Uteŵeti—Mukambengi za Ufumu Mwakusimikizga.” Pemphani apharazgi kuti akonkhoski masuzgu ngo angukumana nangu pakupharazga Ufumu. Nchinthu wuli cho chinguŵawovya kuti amalani nangu?
Mamin. 10: Mo Nchitu Yapade Yakugaŵiya Kapepala Kafya Yingwende. Nkhani. Yikambiki ndi wakuwonere uteŵeti. Konkhoskani fundu zikulu za mu Uteŵeti Widu wa Ufumu wenuwu zakukwaskana ndi kukhumbika kwa kulutirizga kupharazga Ufumu. Kumbi mpingu unguchita wuli ndi ulongozgi wenuwu? Kumbi ndi vinthu vakukondwesa nivi vo vinguchitika pa nyengu yakugaŵiya kapepala kafya?
Sumu 45 ndi Rombu
▪ Mabuku ngakugaŵiya mu August: Tazamugwira nchitu yapade yakugaŵiya kapepala kafya ko kakonkhoska mo tingagwiriskiya nchitu Webusayiti ya jw.org. September ndi October: Magazini nga Chigongwi cha Alinda ndi Galamukani! November ndi December: Kumbi Bayibolo Lisambizanji Weniukongwa? pamwenga kapepala kakuti, Kumbi Mungayanja Kuziŵa Uneneska?
▪ Mafomu ngakufumbiya uteŵeti wa pa Beteli ngo apharazgi alemba, ngasungika mufayelu ku ofesi ya nthambi kwa chaka chimoza. Mwaviyo, apharazgi akubatizika a vyaka va pakati pa 19 ndi 35 wo akhumba kuchiteŵete pa Beteli, atenere kufumbiya uteŵeti wenuwu chaka chechosi.
“Pacharu chapasi pe visopa vinandi ndipu vosi vikamba kuti visopa Chiuta. Kumbi imwi muwona kuti visopa vosi visopa nadi Chiuta wauneneska?” Lindizgani kwamuka. Alongoni peji lakumaliya la Chigongwi cha Alinda cha September-October ndipu kambiskanani nawu fumbu lakwamba kweniso yesesani kuŵerengapu lemba limoza. Agaŵiyeni magazini ndipu panganani nawu zuŵa kuti muzikambiskani fumbu lachiŵi.
“Pakuti Chiuta ngwanthazi zosi kumbi muŵanaŵana kuti ndiyu wachitiska vinthu vosi viheni vo vichitika pacharu chosi chapasi? [Lindizgani kwamuka. Pavuli paki ŵerengani Yakobe 1:13.] Magazini iyi yikonkhoska chifukwa cho vinthu viheni vichitikiya kweniso vo Chiuta wachitengi kuti watuzgepu vinthu viheni ndi masuzgu.”
“Ŵanthu anandi apumuwa cha kugwira nchitu ndi chilatu chakuti aje ndi vinthu vinandi. Venivi vingachitiska kuti atamengi ndipuso asuzgikengi maŵanaŵanu chifukwa chakuti avuka ukongwa. Kumbi muŵanaŵana kuti nchinthu wuli cho chingawovya ŵanthu kuti alekengi kuvuka ukongwa ndi nchitu? [Lindizgani kwamuka.] Wonani fundu yo yisanirika m’Bayibolo pa vesi ili. [Ŵerengani 1 Timote 6:8.] Magazini iyi yikonkhoska nthowa zinayi zo zingatiwovya kuziŵa vinthu vakukhumbika pa umoyu widu kweniso vo tingachita kuti tilekengi kuvuka ukongwa ndi nchitu.”
Mu mwezi wa February chaka chinu, tinguchitiska masambiru nga Bayibolo ngakukwana 111,735.
1 2 3 4
^ (Maŵ. 7:1-9:23) Ndipo kunguŵa pa zuŵa lo Mosese wangumaliya kumika chihema chakuwunganamo, ndi kuchitoweska ndi kuchipatuwa pamoza ndi vyakutataliyamo vyake, ndipo so wati watoweska ndi kupatuwa jochero la sembe ndi viyaŵi vyake vyose, 2 ŵarongozgi ŵa ŵaYisraele ndi ŵara ŵa nyumba za auskeu, ŵarongozgi ŵa mafuko, wo ŵenga ŵkutufuliya wo ŵanguŵerengeka, 3 ŵangupereka ndipo ŵanguza ndi mpasku yawo paurongo pa Ambuya, magareta ghakuvunikirika ghankhonde ndi limoza, ndi nkhuzi chumi ndi ziŵi, gareta limoza pa ŵarongozgi ŵaŵi, ndi nkhuzi yimoza pa murongozgi yumoza, ŵanguvipereka paurongo pa chihema chakupaturika. 4 Ndipo Ambuya angunena ndi Mosese, anguti, 5 “Vironde ivi kwaku wo alinga kuti viteŵete mu hema lakuwunganamo, uvipaske ku ŵina Levi, ku munthu yose kwakuyana ndi mlimu wake.” 6 Viyo Mosese wanguto magareta ndi nkhuzi zo, wanguvipereka ku ŵina Levi. 7 Magareta ghaŵi ndi nkhuzi zinayi wangupaska ŵina Gereshono kwakulingana ndi mlimu wawo; 8 Magareta ghanayi ndi nkhuzi zinkhonde ndi zitatu wangupaska ŵina Merari, kwakulingana ndi milimu yawo pasi paku Itamara mwana waku Aroni mzukuru. 9 Kweni ku ŵina Kohati kuti wangupaskako nanga nkhamoza cha, chifukwa nchakuti mlimu wawo wenga wa vyakupaturika vyo wanyamuwanga pa phewa. 10 Ndipo ŵarongozgi ŵangupereka mipasku yakupatuliya jochero la sembe pa zuŵa lo lingupakikiya; ŵangupereka mpasku wawo paurongo pa jochero la sembe. 11 Ndipo Ambuya anguti kwaku Mosese, “Wakaperekanga mipasku yawo, murongozgi we yose pa zuŵa laku Yija pa kupatuliya guŵa la sembe.” 12 Yo wangupereka mpasku wake zuŵa lakudanga wenga Nahashoni mwana waku Aminadabu wa fuko laku Yuda; 13 mpasku wake wenga, chiŵiya cha siliva chimoza cha uzitu wa mashekelo machumi pe chumi pachanya machumi ghatatu (130), ndi mbali ya siliva yimoza ya uzitu wa mashekelo machumi ghankhonde ndi ghaŵi (70) kwakuyana ndi shekelo lamu nyumba yakupaturika, vyose viŵi vinguzaza ufwa wamampha wakusazgika ndi mafuta kuŵa mpasku wa ufwa; 14 mbali yimoza ya golide ya mashekelo chumi, yakuzaza vya chema; 15 kankhuzi kamoza, bira yumoza, kamberere kamoza ka chirimika chimoza kuŵa mpasku wakocha; 16 kaphongo kamoza kuŵa mpasku wapa ulakwi; 17 ndipo sembe ya mipasku ya chimangu, tunkhunda tuŵi, ŵabira ŵankhonde, ŵaphongo ŵankhonde, ndi twana mberere tunkhunde twa chirimika chimoza. Uwu wenga mpasku waku Nahashoni mwana waku Aminadaba. 18 Pa zuŵa la chiŵi Natanele mwana waku Zuara, murongozgi wa ŵina Isakara; 19 wangupereka mpasku wake chiŵiya chimoza cha siliva, cho uzitu wake wenga mashekelo machumi pe chuumi pachanya machumi ghatatu (130), mbali yimoza ya siliva ya uzitu wa mashekelo machumi ghankhonde ndi ghaŵi (70), kwakuyana ndi shekelo lamu nyumba yakupaturika, vyose viŵi vyakuzaza ndi ufwa wamampha wakusazgika ndi mafuta kuŵa mpasku wa ufwa; 20 mbali ya golide yimoza ya mashekelo chumi, yakuzaza vya chema; 21 kankhuzi kamoza, bira yumoza, kamberere kamoza ka chirimika chimoza, kuŵa mpasku wakocha; 22 Kaphongo kamoza kuŵa mpasku wa ulakwi; 23 ndipo sembe ya mipasku ya chimangu, nkhuzi ziŵi, ŵabira ŵankhonde, ndi twana twa mberere tunkhonde twa chirimika chimoza, uwu wenga mpasku waku Netanele mwana waku Zuara. 24 Pa zuŵa la chitatu Eliaba mwana waku Heloni, murongozgi wa ŵina Zebuluni: 25 wangupereka mpasku wake wenga chiŵiya chimoza cha siliva, uzitu wake wanga mashekelo machumi pe chumi, pachanya machumi ghatatu (130), mbali yimoza ya siliva, uzitu wake wenga mashekelo machumi ghankhonde ndi ghaŵi (70), kwakuyana ndi shekelo lamu nyumba yakupaturika, vyose viŵi vyakuzaza ufwa wamampha wakusazgika ndi mafuta kuŵa mpasku wa ufwa; 26 mbali ya golide yimoza ya uzitu wa mashekelo chumi, yakuzaza vya chema; 27 kankhuzi kamoza, bira yumoza, mberere yumoza ya chirimika chimoza, kuŵa mpasku wakocha; 28 kaphongo kamoza kuŵa mpasku wa ulakwi; 29 ndipo sembe ya mpasku wa chimangu, nkhuzi ziŵi, ŵabira ŵankhonde, ndi twana twa mberere tunkhonde twa msinkhu wa chirimika. Uwu wenga mpasku waku Eliaba mwana waku Heloni. 30 Pa zuŵa la chinayi Elizuru mwana waku Shedeuru, murongozgi wa ŵina Rubene: 31 wangupereka mpasku wake chiŵiya cha siliva chimoza uzitu wake wenga mashekelo machumi pe chumi pachanya machumi ghatatu (130), mbali ya siliva yimoza ya uzitu wa mashelo machumi ghankhonde ndi ghaŵi (70), kwakuyana ndi mashekelo gha nyumba yakupaturika, vyose viŵi vyakuzaza ufwa wamampha wakusazgika ndi mafuta, kuŵa mpasku wa ufwa; 32 mbali ya golide yimoza ya mashekelo chumi, yakuzaza vya chema; 33 kankhuzi kamoza, bira yumoza, kamberere kamoza ka msinkhu wa chirimika, kuŵa mpasku wakocha; 34 kaphongo kamoza ka mpasku wapa ulakwi; 35 ndipo vya sembe ya mipasku ya chimangu, tunkhuzi tuŵi, ŵabara ŵankhonde, ŵaphongo ŵankhonde, ndi twana twa mberere tunkhonde twa chirimika chimoza. Uwu wenga mpasku waku Elizuru mwana waku Shedeuru. 36 Pa zuŵa la chinkhonde Shelumiele mwana waku Zurishadayi murogozgi wa ŵina Simeoni: 37 wangupereka mpasku wake chiŵiya cha siliva chimoza, cha uzitu wa mashekelo machumi pe chumi pachanya machumi ghatatu (130), mbali ya siliva yimoza ya uzitu wa mashekelo machumi ghankhonde ndi ghaŵi (70), ghakuyana ndi shekelo lamu nyumba yakupaturika; vyose viŵi vyakuzaza ufwa wamampha wakusazgika ndi mafuta kuŵa mpasku wa ufwa; 38 mbali ya golide yimoza ya mashekelo chumi, yakuzaza vya chema; 39 kankhuzi kamoza, bira yumoza, kamberere kamoza ka chirimika chimoza kuŵa mpasku wakocha; 40 kaphongo kamoza ka mpasku wapa ulakwi; 41 ndipo vya sembe ya mipasku ya chimangu, tunkhuzi tuŵi, ŵabira ŵankhonde, ŵaphongo ŵankhonde, ndi twana twa mberere tunkhonde twa umoyo wa chirimika chimoza. Uwu wenga mpasku waku Shelumiele mwana waku Zurishadayi. 42 Pa zuŵa la chinkhonde ndi chimoza Eliasafa mwana waku Deuele, murongozgi wa ŵina Gadi: 43 wangupereka mpasku wake chiŵiya cha siliva chimoza cha uzitu wa mashekelo machumi pe chumi pachanya machumi ghatatu (130), mbali ya siliva ya uzitu wa mashekelo machumi ghankhonde ndi ghaŵi (70), ghakuyana ndi shekelo la nyumba yakupaturika, vyose viŵi vyakuzaza ufwa wamampha wakusazgika mafuta kuŵa mpasku wa ufwa; 44 mbali ya golide ya uzitu wa mashekelo chumi yakuzaza vya chema; 45 kankhuzi kamoza, bira yumoza, kamberere ka msinkhu wa chirimika, kuŵa mpasku wakocha; 46 kaphongo kamoza kuŵa mpasku wapa ulakwi; 47 ndipo vya sembe ya mipasku ya chimangu, nkhuzi ziŵi, ŵabira ŵankhonde, ŵaphongo ŵankhonde, ndi twana twa mberere tunkhonde twa chirimika chimoza. Uwu wenga mpasku waku Eliasafa mwana waku Deuele. 48 Pa zuŵa la chinkhonde ndi chiŵi Elishama mwana waku Amihudu, murongozgi wa ŵina Efraimu: 49 wangupereka mpasku wake, chiŵiya cha siliva chimoza cha uzitu wa mashekelo machumi pe chumi pachanya machumi ghatatu (130), mbali ya siliva yimoza ya uzitu wa mashekelo machumi ghankhonde ndi ghaŵi (70), kuyana ndi mashekelo gha nyumba yakupaturika, vyose viŵi vyakuzaza ufwa wamampha wakusazgika ndi mafuta kuŵa mpasku; wa ufwa; 50 mbali yimoza ya golide ya mashekelo chumi, yakuzaza vya chema; 51 kankhuzi kamoza, bira yumoza, kamberere ka chirimika chimoza kuŵa mpasku wakocha; 52 kaphongo kamoza ka mpasku wa ulakwi; 53 pa sembe ya mipasku ya chimangu nkhuzi ziŵi, ŵabira ŵankhonde, ŵaphongo ŵankonde, ndi twana twa mberere tunkhonde twa chirimika chimoza. Uwu wenga mpasku waku Elishama mwana waku Amihudu. 54 Pa zuŵa la chinkhonde ndi chitatu, Gamaliele mwana waku Pedazuru, murongozgi wa ŵina Manase: 55 wangupereka mpasku wake, chiŵiya cha siliva, cha uzitu wa mashekelo machumi pe chumi ghatatu (130), mbali ya siliva ya uzitu wa mashekelo machumi ghankhonde ndi ghaŵi (70), kuyana ndi sekelo la nyumba yakupaturika, vyose viŵi vyakuzaza ufwa wamampha wakusazgika mafuta kuŵa mpasku wa ufwa; 56 mbali ya golide ya uzitu wa mashekelo chumi, yakuzaza vya chema; 57 kankhuzi kamoza, bira yumoza, kamberere kamoza ka chirimika chimoza kuŵa mpasku wakocha; 58 kaphong kamoza, kuŵa mpasku wa ulakwi; 59 vya mipasku ya sembe ya chimangu, tunkhuzi tuŵi, ŵabira ŵankhonde, ŵaphongo ŵankhonde, ndi twana twa mberere tunkhonde twa chirimika chimoza. Uwu wenga mpaski waku Gamaliele mwana waku Padazuru. 60 Pa zuŵa la chinkhonde ndi chinayi Abidana mwana waku Gideoni murongozgi wa ŵina Benjamini: 61 mpasku wake wenga chiŵiya cha siliva, cha uzitu wa mashekelo machumi pe chumi, pachanya machumi ghatatu (130), mbali ya siliva ya mashekelo machumi ghankhonde ndi ghaŵi (70), ghakuyana ndi shekelo la nyumba yakupaturika, vyose viŵi vyakuzazika ufwa wamampha wa kusazgika ndi mafuta kuŵa mpasku wa ufwa; 62 mbali ya golide ya mashekelo chumi, yakuzaza vya chema; 63 kankhuzi kamoza, bira yumoza, kamberere kamoza ka chirimika chimoza kuŵa mpasku wakocha; 64 kaphongo kamoza kuŵa mpasku wapa ulakwi; 65 Ndipo vya sembe ya mipasku ya chimangu, tunkhuzi tuŵi, ŵabira ŵankhonde, ŵaphongo ŵankhonde, twana twa mberere tunkhonde twa chirimika chimoza. Uwu wenga mpasku waku Abidana mwana waku Gideoni. 66 Pa zuŵa la chumi Ahiezere mwana waku Amishadai, murongozgi wa ŵina Dani: 67 mpasku wake wenga chiŵiya cha siliva, cha uzitu wa mashekelo machumipe chumi, pachanya machumi ghatatu (130), mbali ya siliva ya uzitu wa mashekelo machumi ghankhonde ndi ghaŵi (70), ghakuyana ndi shekelo la nyumba yakupaturika, vyose viŵi vyakuzaza ufwa wamampha wakusazgika mafuta kuŵa mpasku wa uheni; 68 mbali ya golide ya mashekelo chumi, yakuzaza vya chema; 69 kankhuzi kamoza, bira yumoza, kamberere kamoza ka chirimika chimoza, kuŵa mpasku wakocha; 70 kaphongo kamoza ka mpasku wapa ulakwi; 71 vya sembe ya mipasku ya chimangu, tunkhuzi tuŵi, ŵabira ŵankhonde, ŵaphongo ŵankhonde, ndi twana twa mberere tunkhonde twa chirimika chimoza. Uwu wenga mpasku waku Ahiezere mwana waku Amisgadai. 72 Pa zuŵa la chumi ndi limoza pagiele mwana waku Okorana, murongozgi wa ŵina Ashere: 73 Mpasku wake wenga chiŵiya cha siliva, cha uzitu wa mashekelo machumi pe chumi, pachanya machumi ghatatu (130), mbali ya siliva ya mashekelo machumi ghankhonde ndi ghaŵi (70), kuyana ndi shekelo la nyumba yakupaturika; vyose viŵi vyakuzaza ufwa wamampha wakusazgika mafuta kuŵa mpasku wapa ulakwi; 74 mbali ya golide ya mashekelo chumi, yakuzaza vya chema; 75 kankhuzi kamoza, bira yumoza, kamberere kamoza ka chirimika chimoza kuŵa mpasku wa ulakwi; 76 kaphongo kamoza ka mpasku wapa ulakwi; 77 vya sembe ya mipasku ya chimangu, tunkhuzi tuŵi, ŵabira ŵankhonde twana twa mberere tunkhonde twa chirimika chimoza. Uwu ndi mpasku waku Paigiele mwana waku Okorana. 78 Pa zuŵa la chumi ndi ghaŵi Ahira mwana waku Anana, murongozgi wa ŵina Naftali: 79 Mpasku wake wenga chiŵiya cha siliva, cha uzitu wa mashekelo machumi pe chumi pachanya machumi ghatatu (130), mbali ya siliva ya mashekelo machumi ghankhonde ndi ghaŵi (70), ghakuyana ndi shekelo la nyumba yakupaturika, vyose viŵi vyakuzaza ndi ufwa wamampha wakusazgika mafuta, kuŵa mpasku wa ufwa; 80 mbali ya golide ya mashekelo chumi, yakuzaza vya chema; 81 kankhuzi kamoza, bira yumoza, kamberere kamoza ka chirimika chimoza, kuŵa mpasku wakocha; 82 kaphongo kamoza ka mpasku wapa ulakwi; 83 vya sembe ya mipasku ya chimangu, tunkhuzi tuŵi, ŵabira ŵankhonde, ŵaphongo ŵankhonde, ndi twana twa mberere tunkhonde twa chirimika chimoza. Uwu ndi mpaski waku Ahira mwana waku Enana. 84 Murongozgi wa ŵaYisraele wangupereka ivi pakupatuwa jochero la sembe, pa zuŵa lo lingupaskika; viŵiya vya siliva chumi ndi viŵi, mbali za siliva chumi ndiziŵi, mbali za golide chumi ndi ziŵi, 85 chiŵiya chose cha siliva uzitu wake wenga mashekelo machumi pe chumi pachanya machumi ghatatu (130), mbali ye yose uzitu wenga mashekelo machumi ghankhonde ndi ghaŵi (70), viyaŵi vyose vya siliva mashekelo vikwi viŵi, pachanya machumi pe chumi ghanayi (2, 400), ghakuyana ndi shekelo la nyumba yakupaturika, 86 mbali za golide zenga chumi ndi ziŵi, zakuzazika ndi vya chema uzitu wa mbali yimoza mashekelo chumi, kuyana ndi uzitu wa shekelo la nyumba yakupaturika, golide yose wa mbali zo wenga mashekelo machumi pe chumi, pachanya ghaŵi (120); 87 ng’ombe zose za mpasku wakocha, zenga chumi ndi ziŵi, ŵabira chumi ndi ŵaŵi, tumberere twa chirimika chimoza chumi ndi tuŵi, pamoza ndi mpasku waku vyo vya ufwa; ndi twaphongo chumi ndi tuŵi twa mpasku wapa ulakwi; 88 ndipo ng’ombe zose za sembe ya mipasku ya chimangu zenga machumi ghaŵi pachanya zinayi (24), ŵabira machumi ghankhonde ndi limoza (60), ŵaphongo machumi ghankhonde ndi limoza (60), tumberere twa chirimika chimoza machumi ghankhonde ndi limoza (60). Ivi vyenga sembe ya kupatuliya jochero la sembe, po ŵangulipaka. 89 Ndipo penipo Mosese wangusere mu hema lakuwunganamo kwachirongoro ndi Ambuya wanguvwa mazu gha yumoza kurongoro ndi iyo, kutuliya pachanya pa chitengo cha lisungu cho chenga pa bokosi la chisimikizgu, kutuliya pakati pa Makerubi ghaŵi; ndipo wangurongoro nayo.
8 Ndipo Ambuya angurongoro ndi Mosese anguti, 2 “Kamba ndi Aroni, umunene kuti, po ukozga nyali nkhonde ndi ziŵi ziŵaliyenge paurongo pa chikole-nyali.” 3 Ndipo Aroni wanguchitadi viyo wangukozga nyali zo kuŵaliya paurongo pa chikole-nyali, nge ndimo Ambuya angulanguliya Mosese. 4 Ndipo chikole-nyali chinguchitika ndi golide wakusula; wanguchikhozga pakusula lundi lake ndi maluŵa ghake gha pachanya, kwakuyana ndi chikozgu cho Ambuya angurongo Mosese. 5 Ndipo Ambuya angurogoro ndi Mosese, anguti, 6 “Uŵatuzgemo ŵaLevi mukati mu ŵaYisraele, ndipo uŵatozge. 7 Viyo ndimu ukachitiyanga kwaku wo, pakuŵatozga: uŵamijiye maji ghakutozge, ŵamete liŵavu lawo lose, ŵachape vivwaro vyawo ndipo ŵasambe. 8 Pavuli ŵato kankhuzi ndi mpasku wake wa ufwa wamampha wakusazgika ndi mafuta, ndipo ukatonga kankhuzi kanyake kaŵe mpasku wapa ulakwi. 9 Ukamikanga ŵaLevi paurongo pa hema lakuwunganamo, ndipo ukawungang’anga mpingo wose wa ŵaYisraele. 10 Po ukamikanga ŵaLevi paurongo pa Ambuya, ŵaYisraele ŵakaŵikanga maja ghawo pa ŵaLevi, 11 ndipo Aroni wakaperekanga ŵaLevi paurongo pa Ambuya nge ndi mpasku wakuzungung’a wakuperekeka ndi ŵaYisraele, alinga kuti kuŵi kwaku iwo kuteŵete Ambuya. 12 Ndipo ŵaLevi ŵakaŵikanga manja ghawo pa mutu ya nkhuzi zo, sono ukaperekanga yimoza kuŵa mpasku wapa ulakwi ndi yinyake kuŵa mpasku wakocha ku Ambuya, kupepeske ŵaLevi. 13 Ndipo ukalamuliyanga ŵaLevi kuti ŵateŵete Aroni ndi ŵana ŵake, ndipo uŵapereke kuŵa mpasku wakuzungung’a ku Ambuya. 14 “Viyo ndimu ukaŵatuzgiyangamo ŵaLevi mukati mu ŵaYisraele, ndipo ŵaLevi ŵakaŵanga ŵangu. 15 Ndipo pavuli paku cho ŵaLevi ŵakaserenga kwachiteŵete mu hema lakuwunganamo, pavuli pakutozgeka ndi kuperekeka kwawo ndi iwe nge ndi mpasku wakuzungung’a. 16 Chifukwa ŵaperekeka ŵamphumphu kwaku Ine kutuwa mu ŵaYisraele; mu malo ghaku wose ŵa umwali, ŵa umwali ŵa ŵaYisraele wose, ndaŵato kuŵa ŵangu. 17 Pakuti ŵa umwali wose mu ŵaYisraele mbangu, wose ŵa ŵanthu ndi ŵa viŵetu; pa zuŵa liya ndingubayiya ŵa umwali wose mu charu cha Egipiti, ndingujipatuliya ŵaYisraele kuŵa ŵangu, 18 ndipo ndato ŵaLevi mu malo gha ŵa umwali ŵa ŵaYisraele. 19 Ndipo ndapaska ŵina Levi nge nchawanangwa kwaku Aroni ndi ŵana ŵake kuteŵete mu malo gha ŵaYisraele, mu hema lakuwunganamo, ndi kupepeske ŵaYisraele, alinga kuti ŵaYisraele, ŵachiŵandika ku malo ghakupaturika ŵareke kufwa ndi chideru.” 20 Viyo Mosese ndi Aroni ndi mpingu wose wa ŵaYisraele ŵanguŵachitiya ŵaLevi nge ndimo Ambuya angulanguliya Mosese gha pa ŵaLevi, ndimu ŵaYisraele ŵanguchitiya. 21 Ndipo ŵaLevi ŵangujitozga ku ulakwi, ndi kuchapa vivwaro vyawo; ndipo Aroni wanguŵapereka kuŵa mpasku wakuzungung’a paurongo pa Ambuya, ndipo wanguŵapepeske kuŵatozga. 22 Ndipo pavuli paku ichi ŵaLevi ŵangusere kwachichita uteŵete wawo mu hema lakuwunganamo pa urongozgi waku Aroni ndi ŵana ŵake; nge ndimo Ambuya angulanguliya Mosese pa ŵaLevi, viyo ndimo ŵanguchitiya nawo. 23 Ambuya angurongoro ndi Mosese, 24 “Ichi ndicho cha ŵaLevi: kwamba pa virimika machumi ghaŵi ndi vinkhonde (25) ndi kuruska po ŵakaserenga kwa chiteŵeta mu hema lakuwunganamo; 25 ndipo kwamba umoyo wa virimika machumi ghankhonde (50) ŵakajowonga kuchita uteŵete wo, ndipo kuti ŵakawuteŵetanga so cha, 26 Kweni ŵawovyenge ŵaka ŵanyawo, kusunga umampha, vinthu vyamu hema lakuwunganamo. Viyo mulamuliye ŵaLevi gha uteŵete wawo.”
9 Ndipo Ambuya angunena ndi Mosese mu bozwa la Sinai, mu mwezi wakudanga wa chirimika cha chiŵi, ŵanguti, ŵatuwa mu charu cha Egipiti, anguti, 2 “Ŵa Yisraele ŵachite phaska pa nyengo yake yakutemeka. 3 Zuŵa la chumi ndi chinayi la mwezi uno, ndi mazulo mukachitanga pa nyengo yake yakutemeka; kwakuyana ndi marangu ghake ghose, ndiso ndi kachitiru kake kose ndimu mukachitiyanga.” 4 Viyo Mosese wangunena ndi ŵaYisraele kuti ŵachite. 5 Ndipo ŵanguchita phaska pa zuŵa la chumi ndi chinayi, la mwezi wakudanga, ndi mazulo, mu bozwa la Sinai; kwakulingana ndi vyose vyo Ambuya angulanguliya Mosese, ndimo ŵaYisraele ŵanguchitiya. 6 Ndipo ŵengapo ŵanthurumi ŵanyake wo ŵangukazuzgika pa kukwaska chiŵanda, ŵengavi kwenere kuchita phaska zuŵa liya; ndipo ŵanguza paurongo paku Mosese ndi Aroni zuŵa leniliya, 7 Ŵanthu wo ŵanguti, “Takazuzgika pa kukwaska chiŵanda; kumbi takanizgikiyanji kupereka mpasku ku Ambuya pa nyengo yakutemeka mukati mu ŵanyidu ŵaYisraele?” 8 Mosese wangunena nawo, “Mani danga, ndivwi cho Ambuya akalangulanga paku imwe.” 9 Ambuya angurongoro ndi Mosese, kuti, 10 “Uŵanene ŵaYisraele, asani munthu we yose mwaku imwe pamwenga wa mphapu yinu waŵa wakukazuzgika chifukwa cha kukwaska chiŵanda, pamwenga we pa ulendo kutali, wakachitanga mbwenu phaska ku Ambuya. 11 Zuŵa la chumi ndi chinayi la mwezi wa chiŵi, ndi mazulo, ŵakachitanga; ŵakarghanga ndi chiŵande chambura mtupu ndi munkhwani wakuŵaŵa. 12 Ŵareke kusiyako kuti ŵarghe mawa nanga nkhuswa chiwanga chake; ŵachite kwakulingana ndi marangu ghose gha pa phaska. 13 Kweni munthu yo ngwakuphotoka ndipo kuti we pa ulendo cha, asani wareka kuchita phaska, munthu wa viyo wadumulikeko ku ŵanthu ŵake, chifukwa walivi kuchitiya phaska Ambuya pa nyengo yake yakutemeka; munthu yo wakapinganga ulakwi wake. 14 Asani mlendo waja mukati mwinu nayo so wachitiyenge Ambuya paska, kwakulingana ndi dangu lapa phaska, ndi kwakuyana ndi kachitiru kake, dangu ndimoza pa mlendo ndi pa mweni charu.” 15 Ndipo pa zuŵa lo chingumikikiya chihema chakupaturika, mutambo unguvimba chihema cho, hema la chisimikizgu; ndipo ndi mazulo pachanya pa chihema chakupaturika penga kawonekedu nge nkhamoto mpaka ku mlenji. 16 Viyo ndimu kwaŵiyanga mazuŵa ghose, mtambo unguchivunikiliya ndi msana, kawonekedu ka moto ndi usiku. 17 Ndipo pa nyengo yose yo mtambo ungutuzgikapo pa hema, kukwera kuchanya, po ndipo ŵaYisraele ŵangusoka ulendo, ndipo pa malo po mtambo unjuja, po ndipo Yisraele ŵangugoŵa. 18 Pakulangulika ndi Ambuya ŵaYisraele ŵangwenda ulendo, ndipo pakulangulika ndi Ambuya ŵaYisraele ŵangumika mahema; nyengo yose yo mtambo unguja pa chihema, ŵanguja mu ugoŵi. 19 Ndipo asani mtamabo ungujaliliya pa chihema kwa mazuŵa ghanandi ŵaYisraele ŵangusunga langulu la Ambuya ndipo kuti ŵangwenda ulendo cha. 20 Ndipo kwaŵanga kuti mtambo uchijapo pa chihema mazuŵa ghamanavi, kwakulingana ndi langulu la Ambuya ŵanguja mu ugoŵi, ndipo kwakulingana ndi langulu la Ambuya ŵangwenda ulendo. 21 Kwaŵanga kuti asani mtambo ungujapo kutuwa mazulo mpaka mlenji; ndi kukwezgeka ndi mlenji, po ndipo ŵangusoka ulendo; manyi mtambo ungukwezgeka ndi msana pamwenga usiku, ŵangusoka ulendo nyengo yeniyo. 22 Manyi ghenga mazuŵa ghaŵi, pamwenga mwezi, pamwenga kuruska po, gho mtambo ungutandaliya pa chihema, kuja penipo, ŵaYisraele ŵangujaliliya mu ugoŵi kuti ŵangwenda lwendo cha; kweni po ungukwezgeke kuchanya ŵangwenda. 23 Pakulangulika ndi Ambuya ŵangupumuwa mu ugoŵi ndipo pakulangulika ndi Ambuya ŵangwenda ulendo ŵangusunga langulu la Ambuya, lakuziya mwaku Mosese.
^ (Maŵ. 9:9-23) Ambuya angurongoro ndi Mosese, kuti, 10 “Uŵanene ŵaYisraele, asani munthu we yose mwaku imwe pamwenga wa mphapu yinu waŵa wakukazuzgika chifukwa cha kukwaska chiŵanda, pamwenga we pa ulendo kutali, wakachitanga mbwenu phaska ku Ambuya. 11 Zuŵa la chumi ndi chinayi la mwezi wa chiŵi, ndi mazulo, ŵakachitanga; ŵakarghanga ndi chiŵande chambura mtupu ndi munkhwani wakuŵaŵa. 12 Ŵareke kusiyako kuti ŵarghe mawa nanga nkhuswa chiwanga chake; ŵachite kwakulingana ndi marangu ghose gha pa phaska. 13 Kweni munthu yo ngwakuphotoka ndipo kuti we pa ulendo cha, asani wareka kuchita phaska, munthu wa viyo wadumulikeko ku ŵanthu ŵake, chifukwa walivi kuchitiya phaska Ambuya pa nyengo yake yakutemeka; munthu yo wakapinganga ulakwi wake. 14 Asani mlendo waja mukati mwinu nayo so wachitiyenge Ambuya paska, kwakulingana ndi dangu lapa phaska, ndi kwakuyana ndi kachitiru kake, dangu ndimoza pa mlendo ndi pa mweni charu.” 15 Ndipo pa zuŵa lo chingumikikiya chihema chakupaturika, mutambo unguvimba chihema cho, hema la chisimikizgu; ndipo ndi mazulo pachanya pa chihema chakupaturika penga kawonekedu nge nkhamoto mpaka ku mlenji. 16 Viyo ndimu kwaŵiyanga mazuŵa ghose, mtambo unguchivunikiliya ndi msana, kawonekedu ka moto ndi usiku. 17 Ndipo pa nyengo yose yo mtambo ungutuzgikapo pa hema, kukwera kuchanya, po ndipo ŵaYisraele ŵangusoka ulendo, ndipo pa malo po mtambo unjuja, po ndipo Yisraele ŵangugoŵa. 18 Pakulangulika ndi Ambuya ŵaYisraele ŵangwenda ulendo, ndipo pakulangulika ndi Ambuya ŵaYisraele ŵangumika mahema; nyengo yose yo mtambo unguja pa chihema, ŵanguja mu ugoŵi. 19 Ndipo asani mtamabo ungujaliliya pa chihema kwa mazuŵa ghanandi ŵaYisraele ŵangusunga langulu la Ambuya ndipo kuti ŵangwenda ulendo cha. 20 Ndipo kwaŵanga kuti mtambo uchijapo pa chihema mazuŵa ghamanavi, kwakulingana ndi langulu la Ambuya ŵanguja mu ugoŵi, ndipo kwakulingana ndi langulu la Ambuya ŵangwenda ulendo. 21 Kwaŵanga kuti asani mtambo ungujapo kutuwa mazulo mpaka mlenji; ndi kukwezgeka ndi mlenji, po ndipo ŵangusoka ulendo; manyi mtambo ungukwezgeka ndi msana pamwenga usiku, ŵangusoka ulendo nyengo yeniyo. 22 Manyi ghenga mazuŵa ghaŵi, pamwenga mwezi, pamwenga kuruska po, gho mtambo ungutandaliya pa chihema, kuja penipo, ŵaYisraele ŵangujaliliya mu ugoŵi kuti ŵangwenda lwendo cha; kweni po ungukwezgeke kuchanya ŵangwenda. 23 Pakulangulika ndi Ambuya ŵangupumuwa mu ugoŵi ndipo pakulangulika ndi Ambuya ŵangwenda ulendo ŵangusunga langulu la Ambuya, lakuziya mwaku Mosese.
^ ***lv pp. 179-182 Mukondwengi ndi Nchitu Yinu***
TIWONENGI NCHITU MWAKWENERE
18 Kuchita vinthu vo vingatiwovya kuti nyengu zosi Yehova watiyanjengi mu “mazuŵa ngakumariya” nganu ndipuso mu “nyengu zizitu,” nkhwakusuzga ukongwa. (2 Timote 3:1) Kusaniya nchitu kweniso kulutirizga kugwira nchitu yo, nchinthu chakusuzga ukongwa. Nge Akhristu auneneska, tiziŵa kuti kugwira nchitu mwaphamphu nkhwakukhumbika ukongwa kuti tiphwere mabanja ngidu. Kweni asani tileka kuphwere, vo vichitika ko tigwira nchitu ndipuso mo charu ichi chiwone vinthu vakuliŵavu, vingatimbanyizga uteŵeti widu ndipuso kusopa kwidu Chiuta. (1 Timote 6:9, 10) Tiyeni tikambiskani mo tingachitiya kuti tilutirizgi kuchita vinthu mwazeru ndipuso kuti tiziŵi “cho nchamampha.”—Ŵafilipi 1:10.
19 Mugomezgengi Yehova ndi mtima wosi. (Nthanthi 3:5, 6) Kumbi Yehova ngwakwenere cha kumugomezga? Titenere kumugomezga chifukwa iyu watitiphwere. (1 Petro 5:7) Iyu waziŵa umampha vo tikhumbika kuruska mo titijiziŵiya ndipu janja laki ndifupi cha. (Sumu 37:25) Mwaviyo, tingachita umampha kuvwiya Mazu ngaki ngakuti: “Nkharu yinu yingaŵanga yakwanja ndarama cha; mukhorwi ndi vo mwe navu; chifukwa wanguti [Chiuta] mweneku, ‘Kuti ndamleka iwi cha, chingana nkhuti ndamsiya iwi cha kosikosi.’” (Ŵahebere 13:5) Ateŵeti a nyengu zosi anandi angazomerezga kuti Chiuta we ndi nthazi yakuŵapaska vinthu vakukhumbika pa umoyu. Asani tigomezga ndi mtima wosi kuti Yehova watiphweriyengi, tilekengi kufipa mtima ukongwa pa nkhani yakuphwere banja lidu. (Mateyu 6:25-32) Tizomerezgengi cha kuti nchitu yititondekesi kuchita vinthu vauzimu nge kupharazga uthenga wamampha wa ufumu ndipuso kusanirika pa maunganu.—Mateyu 24:14; Ŵahebere 10:24, 25.
20 Jani ndi jisu lakulereska chinthu chimoza. (Mateyu 6:22, 23) Kuja ndi jisu lakulereska chinthu chimoza kung’anamuwa kuleka kutangwamika ndi vinthu vinandi. Jisu la Mkhristu lilereska chinthu chimoza, cho nkhuchita khumbu laku Chiuta. Asani jisu lidu lilereska chinthu chimoza, tisuzgikengi cha kupenja nchitu ya ndalama zinandi ndipuso kuja ndi vinthu vinandi. Titangwamikengi cha kupenja vinthu vasonu vo akusasa malonda agomezga kuti vamampha ukongwa ndipuso vakukhumbika kuti tije ndi umoyu walikondwa. Kumbi mungachita wuli kuti muje ndi jisu lakulereska chinthu chimoza? Lekani kujipaska masuzgu chifukwa chakukongola ndalama. Lekani kuja ndi vinthu vo vingakuryiyani nyengu kuti muviphwere. Londoni ulongozgi wa m’Bayibolo wakuti, tigutiskikengi ndi ‘chakurya ndi vakuvwara.’ (1 Timote 6:8) Yesesani kuja ndi umoyu wambula kukhumba vinthu vinandi.
21 Ŵikani vinthu vauzimu pamalu ngakwamba mu umoyu winu, ndipu yesesani kuvifiska. Chifukwa chakuti te ndi nyengu yimanavi yakuchitiya vinthu pa umoyu widu, titenere kuziŵa vinthu vakukhumbika. Nyengu zinyaki vinthu vambula kukhumbika vingatimaliya ŵaka nyengu ndipu vingatitondekeska kuchita vinthu vakukhumbika ukongwa. Kumbi ndi vinthu nivi vo vitenere kuja vakukhumbika ukongwa pa umoyu widu? Ŵanthu anandi m’charu ichi aŵika maŵanaŵanu ngawu pa masambiru ngapachanya ndi chilatu chakuti azigwirengi nchitu yamampha. Kweni Yesu wangukambiya akusambira ŵaki kuti, “lembeni [penjani] dankha ufumu.” (Mateyu 6:33) Nge Akhristu auneneska, tiŵika Ufumu waku Chiuta pa malu ngakwamba pa umoyu widu. Umoyu widu, vo tisankha, vilatu vidu ndipuso vakuchita vidu vilongongi kuti Ufumu ndi kuchita khumbu laku Chiuta, ndivu vinthu vakwamba pa umoyu widu kuruska nchitu ndipuso vinthu vinyaki vakuliŵavu.
TICHITENGI UTEŴETI MWAPHAMPHU
22 Kuziŵa kuti tija mu nyengu yakumaliya, kutitiwovya kuti tiŵikengi maŵanaŵanu ngidu pa nchitu yidu yikuru yakupharazga ndi kupanga akusambira. (Mateyu 24:14; 28:19, 20) Nge po wachitiyanga Yesu, nasiso tikhumba kuti titangwamikengi ndi nchitu yakutaska umoyu yeniyi. Kumbi tingalongo wuli kuti nchitu yeniyi njakukhumbika kwaku isi? Ŵanthu anandi aku Chiuta atijipereka ndi mtima wosi pa nchitu yakupharazga. Anyaki asintha vinthu pa umoyu wawu kuti aje apayiniya pamwenga amishonale. Chifukwa chakuziŵa kukhumbika kwa vilatu vauzimu, apapi anandi achiska ŵana ŵawu kuti ajengi ndi vilatu vakuzichita uteŵeti wanyengu zosi. Kumbi ŵanthu wo apharazga va Ufumu mwaphamphu akondwa ndi uteŵeti wenuwu? Akondwa nadi. Kuteŵete Yehova ndi mtima wosi kuchitiska kuti munthu waje ndi likondwa, waje wakukhorweseka kweniso wasaniyi vitumbiku vinandi.—Nthanthi 10:22.
23 Tanandi aku isi tigwira nchitu kwa maora nganandi kuti tisaniriyi banja lidu vakukhumbika vakuliŵavu. Kweni tikumbuki kuti Yehova wakhumba kuti tiwonengi vamampha pa nchitu yo tigwira. Asani maŵanaŵanu ndi vakuchita vidu vikoliyana ndi mo iyu wawone nchitu ndipuso fundu zaki, tikondwengi ndi nchitu yo tigwira. Mwaviyo, tiyeni tiyesesi kuti nchitu yakuliŵavu yo tigwira, yileki kutimbanyizga nchitu yakukhumbika ukongwa yakupharazga uthenga wamampha wa Ufumu waku Chiuta. Asani tidanjizga nchitu yeniyi pa umoyu widu, tilongo kuti titanja Yehova ndipu kuchita viyo, kungatiwovya kuti tilutirizgi kuja mu chanju chaki.
^ ***lv p. 180 Mukondwengi ndi Nchitu Yinu***
“VO NDINGUSANKHA VIKUNDIWOVYA KUJA NDI UMOYU WAKUGUTISKIKA NDIPUSO WALIKONDWA”
Zenaida wangukamba kuti: “Ndingukwera umampha ukongwa mayesu ndipu ndingupaskika mwaŵi wakuti nkhalutirizgi masambiru ngangu pa sukulu yakutchuka mu Msumba wa New York, ndipu angundilayizga kuti andilipiliyengi masambiru ngenanga. Alangizi a pa sukulu yo ndasambiranga angwesesa kundichichizga kuti ndisaniyi malu ku mayunivesiti ngakutchuka. Mwaviyo, ndingusaniya malu ku mayunivesiti nganyaki ndipuso kweniko angundilayizga kuti andilipiliyengi ndalama zo zakhumbikanga pa yunivesiti yinyaki yakuziŵika ukongwa mu charu cha United States. Kweni chinanga kuti venga viyo, penga vifukwa viŵi vo vingundichitiska kuti ndikani. Ndaziŵanga kuti kuja kutali ndi apapi kwatingi kundichitiskengi kuti ndichiti mijalidu yiheni yo yichitika pa sukulu ndipuso ndakhumbisiskanga kuchita upayiniya.
“Ndaja ndichichita upayiniya wa nyengu zosi kwa vyaka vakujumpha 20. Ndateŵetiyapu mu nthowa zakupambanapambana nge, kuchiteŵete ko kukhumbika apharazgi anandi, kuwovya kuzenga Nyumba za Ufumu ndipuso kovya madera ngo kwachitika masoka. Pasonu panu nditeŵete ndi kagulu ka chineneru chinyaki mu Msumba wa New York.
“Asani ndiŵanaŵaniya vyaka vo ndaja ndichiteŵete nge mpayiniya wa nyengu zosi, ndiwona kuti ndatumbikika ukongwa. Vo ndingusankha vikundiwovya kuja ndi umoyu wakugutiskika ndipuso walikondwa. Vinthu vo ndasaniya ndipuso mabwezi, vingayanana cha ndi chinthu chechosi.”
^ ***bh pp. 58-59 Kumbi Akufwa ŵe Pani?***
NCHINTHU WULI CHO CHICHITIKA ASANI MUNTHU WAFWA?
5 Yehova yo Wakulenga wongu, waleka cha kuziŵa cho chichitika asani munthu wafwa. Iyu waziŵa uneneska wosi ndipu mu Mazu ngaki Bayibolo, wakukonkhoska umampha mo akufwa aliri. Ilu lisambiza kuti: Asani munthu wafwa ching’anamuwa kuti iyu kulivi. Nyifwa ying’anamuwa kumala kwa umoyu. Ŵanthu akufwa awona cha, atuvwa cha kweniso aŵanaŵana cha. Palivi chiŵalu chechosi chinanga nchambula kuwoneka ndi masu cho chilutirizga kuja ndi umoyu asani munthu wafwa. Mwaviyo, taŵanthu tilivi mzimu wo ulutirizga kuja ndi umoyu.
6 Solomoni wati wakamba kuti amoyu aziŵa kuti afwengi, wangulemba so kuti: “Kweni ŵakufwa kuti ŵaziŵa kanthu cha.” Iyu wangulutirizga kukamba kuti ŵakufwa ŵangayanja cha pamwenga kutinkha ndipuso wanguti, “kulivi nchitu pamwenga maŵanaŵanu pamwenga kuziŵa pamwenga vinjeru mu muunda mwenimo ukarutanga.” (Wakutaula 9:5, 6, 10) Mwakuyana waka, Lemba la Sumu 146:4, likamba kuti asani munthu wafwa, “maŵanaŵanu ngaki ngosi ngagota.” Mwaviyo, palivi cho chilutirizga kuja ndi umoyu asani munthu wafwa. Umoyu widu uyanana waka ndi mulipu wa kandulu. Asani kandulu wazimwa, mulipu waki uluta kwekosi cha. Umaliya penipo.
^ (Maŵ. 10:1-13:33) Ndipo Ambuya angurongoro ndi Mosese, 2 Ujichitiye mbata ziŵi za siliva uchite zakusula; ziŵe zakudana ŵanthu pakuwungana, ndi kuchiska pa ugoŵi kwenda ulendo, 3 ndipo asani ŵamba mbata zose ziŵi; penipo wumba wose uwunganenge kwako pa khomo la hema lakuwunganamo. 4 Kweni asani wamba mbata yimoza pe, ŵarongozgi wo mbara ŵa mafuko gha ŵaYisraele, ŵawunganenge kwako. 5 Asani wamba mumemezu wamu ugoŵi, wo ŵe kuchiri kuvuma ŵakasokanga kudanjiyapo. 6 Asani wamba mumemezu kachiŵi, ŵamu ugoŵi ŵakuchiri ku malaŵi ŵakasokanga lwendo lawo. Ŵamemeze kuchiska lwendo lawo. 7 Kweni asani wumba uwunganenge pamoza, ukambanga, kweni kuchita mumemezu cha. 8 Ndipo ŵana ŵaku Aroni ŵazukuru, ŵakambanga zimbata. Kumba mbata zo viyo likaŵanga dangu kwinu muyaya mu migonezi yinu yose. 9 Ndipo asani muruta ku nkhondo mu charu chinu kwachirwa ndi wakupindikana winu yo watimusuzgani, po ndipo mukambanga mumemezu ndi zimbata alinga kuti mukumbukike ndi Ambuya Chiuta winu, ndi kutaskika ku ŵarwani ŵinu. 10 Ndipo so mu zuŵa linu lalikondwa, ndi pa madghera ghakutemeka, ndi pa kwamba kwa myezi yinu, mukambanga zimbata pa mipasku yinu ya kocha ndi pa sembe zinu za mipasku ya chimangu; vikuŵiyeni chikumbusku paurongo pa Ambuya: Ine ndine Ambuya Chiuta winu.” 11 Ndipo pa zuŵa la machumi ghaŵi, la mwezi wa chiŵi, mu chirimika cha chiŵi, mtambo ungutuzgikapo pa chihema cha chisimikizgu, 12 Ndipo ŵaYisraele ŵangwenda maulendo ghawo kutuwamo mu mabozwa gha Sinai; ndipo mtambo unguma mu mabozwa gha Parana. 13 Pakudanga ŵangwenda ulendo wawo kwakulingana ndi dangu la Ambuya kuziya mwaku Mosese. 14 Ŵakudanga kusoka ulendo ŵenga ŵandembera ya ugoŵi ŵa ŵina Yuda mu maliŵanja ghawo ndipo wakutufuliya chiliŵanja chose wenga Nashoni mwana waku Aminadaba. 15 Ndipo wakutufuliya chiliŵanja cha ŵina Isakara wenga Netanele mwana waku Zuara. 16 Wakutufuliya chiliŵanja cha ŵina Zebuluni wenga Eliaba mwana waku Heloni. 17 Ndipo penipo chihema chakupaturika chingujinthulika ndipo ŵina Gershoni ndi ŵina Merari, ŵangusoka ulendo, ŵakunyamuwa chihema cho. 18 Ndipo ŵamu ugoŵi wa ŵina Rubene ŵangusoka ndi ndembera yawo liŵanja ndi liŵanja ndipo wakutufuliya chliliŵanja cho ndi Elizuru mwana waku Shedeuru. 19 Ndipo wakutufuliya chiliŵanja cha ŵina Simeoni wenga Shelumiele mwana waku Zurishadai. 20 Ndipo wakutufuliya chiliŵanja cha ŵina Gadi wenga Eliasafa mwana waku Deule. 21 Sono ŵina Kohati ŵangusoka, ŵakupinga, vinthu vya malo ghakupaturika, chihema chingukhomeka iwo ŵenga ŵandafike. 22 Ndipo ŵa ugoŵi wa ŵina Efraimu ŵangusoka ndi ndembera yawo liŵanja ndi liŵanja; wakutufuliya chilaŵanja wenga Elishama mwana waku Amihidu. 23 Ndipo wakutufuliya chiliŵanja cha ŵina Manase wenga Gamaliele mwana waku Pedazuru. 24 Wakutufuliya chiliŵanja cha ŵina Benjamini wenga Abidana mwana waku Gedeoni. 25 Sono wa ugoŵi wa ŵina Dani ŵangusoka, ŵangwenda kuvuli kwa ma ugoŵi ghose, ndi ndembera yawo liŵanja ndi liŵanja, wakutufuliya chiliŵanja cho wenga Ahiezere mwana waku Amishadai. 26 Wakutufuliya chiliŵanja cha ŵina Ashere wenga Pagiele mwana waku Okorana. 27 Ndipo wakutuliya chiliŵanja cha ŵina Naftali wenga Ahira mwana waku Enana. 28 ŴaYisraele ŵangwenda viyo liŵanja ndi liŵanja pakusoka. 29 Ndipo Mosese wangurongoro ndi Hobabu mwana waku Reuele mwina Midiani, musibweni waku Mosese kuti, “Iwe tirute ku charu cho Ambuya anguti, ‘Ndachipaska kwaku imwe’; urutenge nafwe, ndipo tikakuphwerenga; pakuti Ambuya akurongoro umampha paku Yisraele.” 30 Kweni iyo wanguti, “Kuti ndikarutanga cha; ine ndikarutanga ku charu changu ku ŵanyangu.” 31 Ndipo Mosese wanguti, “Chondi ungatisiyanga cha, chifukwa uziŵa mo tikagoŵiyanga mu mabozwa, ndipo iwe ukatiŵiyanga maso ghidu. 32 Sono asani ukarutanga nafwe, iku chamampha che chose cho Ambuya atichitiyenge ifwe, nafwe tamukukuchitiya chenicho.” 33 Viyo ŵangusoka pa phiri la Ambuya ŵangenda ulendo wa mazuŵa ghatatu; ndipo Bokosi la chisimikizgu la Ambuya linguŵadanjiriya pa ulendo uwu wa mazuŵa ghatatu, kwachipenja malo gha chipumulu chawo. 34 Mtambo wa Ambuya wenga pachanya pawo ndi msana ŵachiruta kutuliya pa ugoŵi. 35 Ndipo kunguŵa lichisoka Bokosi, Mosese wanguti, “Sokani, Ambuya, ŵambininike ŵamawongo ŵinu; ndipo wose ŵakukutinkhani ŵathaŵe paurongo pinu.” 36 Ndipo penipo linguma, ŵanguti, “Weni, Ambuya, ku ŵanthu ŵinu ŵaYisraele ŵa vikwi vikwi machumi.”
11 Ndipo Ambuya anguvwa po ŵanthu ŵadinginikanga gha soka lawo; ndipo pakuvwa, ukari wawo ungukole, moto wa Ambuya ungunyeka mu ugoŵi wawo, kupirizga wo ŵenga mu mphepete mwa ugoŵi. 2 Sono ŵanthu ŵanguliriya Mosese; ndipo Mosese wanguromba ku Ambuya, moto unguzimwa. 3 Viyo ŵangudana zina la malo gho Tabera, chifukwa moto wa Ambuya ungunyeka mukati mwawo. 4 Ndipo mzinda wa ŵanthu ŵanyake ŵanguchita chirghoko; ndipo ŵaYisraele nawo ŵanguliya, ŵanguti, “Kumbi njani wakatipaskanga nyama kuti tirghe! 5 Tikumbuka somba zo targhanga mu Egipiti, ndi vimweru, ndi vinkhaka, ndi sabola, ndi Hanyezi, ndi garaliki kwa wanangwa; 6 kweni sono nthazi zidu zamara, palivi so kanyake pa maso pidu kweni Mana pe.” 7 Yo Mana wenga ulaka ndi mbuto ya maŵe, kawonekedu kake ulaka nkhamwa ka mikanda. 8 Ŵanthu ŵangwenda uku ndi uku kughayora ndi kughapera pa mphe pamwenga kughapuwa mu thuli, ndi kughabika mu mimphika nge ndi sima, ndipo kawonekedu kake kenga nge nkhachiŵande ka mafuta. 9 Lichiŵapo dungwi pa ugoŵi ndi usiku, Mana nayo wanguwapo. 10 Ndipo Mosese wanguvwa ŵanthu ŵachiliya kosekose mu mbumba zawo, munthu yose pa khomo pa hema lake; penipo ukari wa Ambuya ungukole ukongwa, ndipo Mosese nayo wangukala. 11 Sono Mosese wangunena ndi Ambuya, “Nchifukwa uli mwamusuzga muŵanda winu? Ndarekiyanji kusaniya wezi mu maso ghinu, kuti mwayilika katundu wa ŵanthu wose yaŵa paku ine? 12 Kumbi ndikuŵabala ndine ŵanthu wose yaŵa? Kumbi wose mbangu pakuti mukambe kwaku ine kuti, Uŵabape nge ndimo mlezi wabapiya litema lakonkha, kuti ndirute nawo ku charu cho mungurapiya auskeu? 13 Kumbi nyama ndiyitonge pani yakupaska ŵanthu wose yaŵa? Pakuti ŵaliriya ine kuti, ‘Tipaske nyama tirghenge? 14 Ine ndija kuti ndiziŵa kuŵanyamuwa ŵanthu wose yaŵa cha, katundu uyo wandizitiska ukongwa. 15 Ndipo asani muchitenge nani viyo, iku ndibayeni ŵaka, asani mutindanja, kuti ndireke kuwona soka langu.” 16 Ndipo Ambuya anguti kwaku Mosese, “Undidaniye ŵanthrumi machumi ghankhonde ndi ghaŵi (70) kutuwa mu ŵara ŵaYisraele, wo utiŵaziŵa kuti mbarongozgi ŵa mafuko; uze nawo ku hema lakuwunganamo kuti ŵame pamoza nawe. 17 Nkhasikanga kwazirongoro nawe penipo; ndipo nkhatongako mzimu wo we mwako ndi kuwuŵika mwaku iwo; ndipo ŵakanyamuwanga uzitu wa ŵanthu pamoza nawe, alinga kuti ureke kuwunyamuwa wija. 18 Ndipo uŵanene ŵanthu kuti, ‘Mujipatuwe chifukwa cha mawa, ndipo mukarghanga nyama, pakuti Ambuya avwa kuliya kwinu kuti, “Kumbi njani wakatipaskanga nyama kuti tirghe? Pakuti kwenga kwamampha kwaku fiwe mu Egipiti.” Chifukwa ichi Ambuya akupaskeninge nyama, ndipo mukarghanga. 19 Kuti mukarghanga zuŵa limoza pe cha, pamwenga mazuŵa ghaŵi, pamwenga ghankhonde, nanga ndi mazuŵa chumi, nanga ndi mazuŵa machumimi ghaŵi pe cha. 20 Kweni mwezi uzirima mpaka po yatuliya mu phunu zinu ndi yamutinkhani, chifukwa mwayeya Ambuya wo ŵe mukati mwinu, ndipo mwaliya pa maso pawo, kuti “Chifukwa cho tingutuliya mu Egipiti nchine?” ’ ” 21 Kweni Mosese wanguti, “Ŵanthu wo ine ndija nawo vikwi machumi pe chumi ghankhonde ndi limoza (600 000) ŵakwenda pasi; ndipo imwe mwenena kuti, ‘Ndikaŵapaskanga nyama mwezi uzirima!’ 22 Kumbi miskambu ya ng’ombe ndi ya mberere uiŵabayikiyenge kuŵagutiska? pamwenga kuti somba zose zamu nyanja ziŵawunjikiyenge pamoza, kuti ŵakwane nazo?” 23 Ndipo Ambuya anguti kwaku Mosese, “Kumbi janja la Ambuya ndakufupiskika? Ukawonanga sono vinu mazu ghangu ghakakufiskikiyanga pamwenga awa.” 24 Viyo Mosese wangutuwa ndi kuŵakambiya ŵanthu mazu gha Ambuya; wangudana ŵanthurumi machumi ghankhonde ndi ghaŵi ŵana ŵa ŵanthu, wanguŵamika kuzingirizga hema. 25 Ndipo Ambuya angusikiya mu mtambo kurongoro nayo, ndipo angutoko mzimu wo wenga mukati mwake ndi kuwupaska ku ŵara wo machumi ghankhonde ndi ghaŵi (70) penipo mzimu unguja paku iwo, ŵanguchima. Kweni pavuli kuti ŵanguchima so cha. 26 Sono mu ugoŵi munguja ŵanthu ŵaŵi, yumoza wenga Eledada, munyake wenga Medada, ndipo mzimu unguja paku wo; iwo nawo ŵenga ŵamoza ndi wo ŵangulembeka kweni kuti ŵangutuliyako cha kuruta ku hema, ŵanguchima mu ugoŵi.” 27 Ndipo jaha linyake linguchimbiya linguchinene Mosese kuti, “Eledada ndi Medada ŵachima mu ugoŵi.” 28 Ndipo Yoswa mwana waku Nuni, mteŵeti yo Mosese wangumusankha wangwamuka wanguti, “Mbuyangu Mosese, uŵakanizge.” 29 Kweni Mosese wanguti kwaku iyo, “Kumbi wendi sanji chifukwa chaku ine? Khumbu ndakuti mphanyi ŵanthu ŵa Ambuya wose ŵenga ŵamchimi, ndi kuti Ambuya mphanyi anguŵapaska mzimu wawo.” 30 Ndipo Mosese wanguruta ku ugoŵi, iyo ndi ŵara ŵa ŵaYIsraele. 31 Ndipo kugutuwa mphepo ku Ambuya, yo yinguza ndi tumbuŵi kutuliya ku nyanja, ndi kutuwiska pa ugoŵi, pa ulendo wa zuŵa limoza kuchiri kuno ndi ulendo wa zuŵa limoza kuchiri kunyake, kwakuzunguliya ugoŵi, ito tunguwa ndi kuwunjikika mu mulu ya mikono yiŵi ku vunikiriya charu. 32 Ndipo ŵanthu ŵangwenda zuŵa liya lose, ndi usiku uwa wose, ndi zuŵa lose la pavuli pake, kuti ŵayore tumbuŵi; yo wanguyora tumanavi wanguyora masokora chumi; ndipo ŵangutunika kuzunguliaya ugoŵi wose. 33 Penipo nyama yenga yeche mu milomo yawo, ŵenga ŵandayitafunye, ukari wa Ambuya ungukole pa ŵanthu, ndipo anguŵapuma ndi nthenda yakofya ukongwa. 34 Chifukwa cho ŵangudana zina la malo gha kuti ndi Kibiroto-hatava, chifukwa penipa ŵanguwundiyapo ŵanthu wo ŵenga ndi mbunu. 35 Pavuli ŵanthu ŵangusoka pa Kibiroto-hatava ŵangufika pa Hazaroto, ndipo ŵanguja pa Hazaroto.
12 Ndipo Miriamu ndi Aroni ŵangurongoro kumikana ndi Mosese chifukwa cha muwoli wake, pakuti wanguto munthukazi mu Etiopia. 2 Ŵanguti, “Kumbi nadi Ambuya arongorore mwaku Mosese pe? Kuti arongorore so ndi mwaku ifwe cha?” Ambuya anguvwa ichi. 3 Mosese wenga wakuzika kwakuruska ŵanthu wose mu charu chapsi. 4 Ndipo mwa mabuchibuchi Ambuya angurongoro kwaku Mosese, Aroni ndi Miriamu, anguti, “Imwe mwa ŵatatu, mutuwe, muze ku hema lakuwunganamo.” Ndipo wose ŵatatu ŵangutuliyako. 5 Ndipo Ambuya angusikiya mu chimtambo, anguma pa khomo la hema, ndipo angudana Aroni ndi Miriamu ndipo wo ŵaŵi ŵangutuliyako. 6 Ambuya anguti, “Tegherezgani mazu ghangu: Asani mwe mchimi mukati mwinu, ine Ambuya nditumuziŵiska kuti ndiripo mu chiwona, ndirongoro nayo mu loto. 7 Kweni mteŵeti wangu Mosese kuti we viyo cha; vyose vyangu vyemu manja ghake. 8 Ndirongoro nayo maso ndi maso, ndi mazu ghakuvwika, ghambura kubisika; iyo wawonanga kawonekedu ka Ambuya. Sono chifukwa nchine mwengavi chofyu kumikana ndi mteŵeti wangu Mosese?” 9 Viyo ukari wa Ambuya ungukole paku iwo, ndipo Ambuya angutuwapo; 10 Po chimtambo chingukungunukapo pa hema, ŵanguwona, Miriamu wanguŵa wa makhati, tu; nge ndi nyankhuŵinda. Ndipo Aroni pakulereska Miriamu, wanguwona, kuti ngwa makhati. 11 Sono Aroni wanguti kwaku Mosese, “Owe, mbuyangu, mureke kutilanga chifukwa chakuti tachita ubereŵeza ndi tanaga. 12 Wareke kuŵa ulaka ngwa kufwa, mweniyo kuchiri kunyake kwa luŵavu kwarghika wachituwa mu chibali cha nyina.” 13 Sono Mosese wanguriya ku Ambuya kuti, “Muchizgeni, Chiuta mwe, nditukuŵeyereni.” 14 Kweni Ambuya anguti kwaku Mosese, “Asani wiske wangumufunyiya mata pa maso, kumbi kuti wangaŵa ndi soni mazuŵa ghankhonde ndi ghaŵi cha? Watuzgike ndi kuja kubwalo kwa ugoŵi mazuŵa ghankhonde ndi ghaŵi, pavuli paku gho walondereke so.” 15 Viyo Miriamu wangujaririkiya kubwalo kwa ugoŵi; ndipo ŵanthu kuti ŵangwenda so lwendo cha mpaka penipo Miriamu wangulondereka so. 16 Ndipo pavuli pake ŵanthu ŵangusoka pa Hazaroto, ŵangugoŵa mu bozwa la parana.
13 Ndipo Ambuya angurongoro ndi Mosese, 2 “Tuma ŵanthrumi kwachiskora charu cha Kanani, cho ndapaska ku ŵaYisraele; sankha mu fuko le lose la auskeu yumoza, yose wakuwo waŵenge chirongozgi ndipo uŵatume.” 3 Ndipo Mosese wanguŵatuma nge ndimo Ambuya angumulanguliya, kutuliya mu bozwa la Parana, wose ŵenga ŵarongozgi ŵa ŵaYisraele. 4 Ndipo mazina ghawo ndi yagha wa ŵina Rubene, Samuwa mwana waku Zakuru; 5 wa ŵina Simeoni, Shafata mwana waku Hori; 6 wa ŵina Yuda, Kalebe mwana waku Yufune; 7 wa ŵina Isakara, Igala mwana waku Yosefe; 8 wa ŵina Efraimu, Hoshea mwana waku Nuni; 9 wa ŵina Benjamini, Palati mwana waku Rafu; 10 wa ŵina Zebuluni, Gadiele mwana waku Sodi; 11 Wa ŵina Yosefe (ndiku kuti fuko laku Manase), Gadi mwana waku Susi; 12 wa ŵina Dani, Amiele mwana waku Gemali; 13 wa ŵina Ashere, Seturu mwana waku Mikaeli; 14 wa ŵina Naftali, Nabi mwana waku Vofesi; 15 ndipo wa fuko la ŵina Gadi, Geuele mwana waku Maki. 16 Yagha ndi mazina ghaku ŵeniwo Mosese wangutuma kwachiskora charu. Ndipo Mosese wangudana zina Hoshea mwana waku Nuni, Yoswa. 17 Mosese wanguŵatuma kwachiskora charu cha Kanani, ndipo wanguti kwaku wo, “Rutani musere mu charu chaku mwera ndi kukwera mu charu cha mtunthu, 18 mukawone charu che uli, ndi ŵanthu ŵakuja mwaku cho manyi mbanthazi pamwenga mbambura nthazi, vinu mbamanavi pamwenga mbanandi, 19 muwone charu cho ŵajamo manyi nchamampha pamwenga nchiheni, ndi mizi ye uli yo ŵajamo kumbi ŵaja mu mahema pamwenga mu malinga ghakukho; 20 muwone minda manyi nja nyata yamampha pamwenga nchipalamba, kumbi miti yiriko pamwenga kulivi. Muŵe ŵakukhwima mtima, mukaweko ndi vipasi vya charu cho.” Iyi yenga nyengo yakwambiya kufya vipasi 21 Viyo ŵanguruta ŵangwendere charu; kwamba ku mabozwa gha Zini kwachifika ku Rehobo, kuŵandikana ndi ku Hamati. 22 Ndipo ŵangufika ku charu chaku mwela, ŵangufika ku Hebroni; kweniko ŵenga Ahimana, Sesai, ndi Talmai ŵa mphapu yaku Anaka. (Hebroni wanguzengeka virimika vinkhonde ndi viŵi wenga wandazengeke Zoani mu Egipiti). 23 Ndipo ŵanguza ku dambo la Esekolo, kuwa ŵangudumuwako mphereska ya khoroza limoza la vipasi, ndipo ŵangupinga pa muti wakupinga ŵanthu ŵaŵi; ndipo ŵanguza so ndi zobala ndi nkhuyu. 24 Malo ghandudanika dambo la Esekolo, chifukwa cha khoroza la vipasi lo ŵaYisraele ŵangudumuwa penipa. 25 Ndipo ŵanguweko ku kuskora charu pavuli pa mazuŵa machumi ghanayi. 26 Ndipo ŵanguza kwaku Mosese ndi Aroni ndi kuwumba wose wa ŵaYisraele mu mabozwa gha Parana, Kadeshe; ŵanguwe ndi mazu kwaku iwo ndi ku mzinda wose, ndipo ŵanguŵarongo vipasi vya charu chiya. 27 Ndipo ŵangumutauliya kuti, “Tingwachifika ku charu cho mungutitumako; charu nchakutaŵala mkaka ndi uchi ndipo vipasi vyake ndi ivi. 28 Kweni ŵanthu, ŵakuja mu charu cho mbanthazi, mizi nja malinga njikuru ukongwa; pade paku ivi, tinguwona ŵa mphapu ya ŵina Anaka kwenikuwa. 29 Ŵina Amaleke ŵaja mu charu chaku mwela; ŵaHiti, ŵaYebusi ndi ŵaAmoni ŵaja mu charu cha mapiri; ŵaKanani ŵaja ku nyanja, ndi mumphepete mwa Yordane.” 30 Kweni Kalebe wanguchetamiska ŵanthu pa maso ghaku Mosese, wanguti, “Tiyeni tikweriyeko kwakutinthimika, kwachichihara; chifukwa tendi nthazi kuchithereska.” 31 Kweni ŵanyake wo ŵangukwerako nayo ŵanguti, “Tilivi nthazi yakukweriyako kwachirwana ndi ŵanthu wo; pakuti mbanthazi kwakuruska ifwe.” 32 Viyo ŵanguza ndi makani ghaheni ghapa charu cho ŵangwachiskora ku ŵaYisraele, ŵanguti, “Charu cho tinguyako kwachichiskora, ncharu chenicho, chiturgha ŵanthu ŵakujamo ndipo ŵanthu wose wo tinguwona mwenimo mbanthu ŵatali msinkhu. 33 Ndipo kwenikuwa tinguwonako vinkhara (ŵina Anaka, wo ndi ŵana ŵa ŵaNedilimu); ndipo ifwe tingujiwona ulaka nge mbaphanana, ndipo ndimu tinguŵiya mu maso ghawo.”
^ (Maŵ. 10:1-16) Ndipo Ambuya angurongoro ndi Mosese, 2 Ujichitiye mbata ziŵi za siliva uchite zakusula; ziŵe zakudana ŵanthu pakuwungana, ndi kuchiska pa ugoŵi kwenda ulendo, 3 ndipo asani ŵamba mbata zose ziŵi; penipo wumba wose uwunganenge kwako pa khomo la hema lakuwunganamo. 4 Kweni asani wamba mbata yimoza pe, ŵarongozgi wo mbara ŵa mafuko gha ŵaYisraele, ŵawunganenge kwako. 5 Asani wamba mumemezu wamu ugoŵi, wo ŵe kuchiri kuvuma ŵakasokanga kudanjiyapo. 6 Asani wamba mumemezu kachiŵi, ŵamu ugoŵi ŵakuchiri ku malaŵi ŵakasokanga lwendo lawo. Ŵamemeze kuchiska lwendo lawo. 7 Kweni asani wumba uwunganenge pamoza, ukambanga, kweni kuchita mumemezu cha. 8 Ndipo ŵana ŵaku Aroni ŵazukuru, ŵakambanga zimbata. Kumba mbata zo viyo likaŵanga dangu kwinu muyaya mu migonezi yinu yose. 9 Ndipo asani muruta ku nkhondo mu charu chinu kwachirwa ndi wakupindikana winu yo watimusuzgani, po ndipo mukambanga mumemezu ndi zimbata alinga kuti mukumbukike ndi Ambuya Chiuta winu, ndi kutaskika ku ŵarwani ŵinu. 10 Ndipo so mu zuŵa linu lalikondwa, ndi pa madghera ghakutemeka, ndi pa kwamba kwa myezi yinu, mukambanga zimbata pa mipasku yinu ya kocha ndi pa sembe zinu za mipasku ya chimangu; vikuŵiyeni chikumbusku paurongo pa Ambuya: Ine ndine Ambuya Chiuta winu.” 11 Ndipo pa zuŵa la machumi ghaŵi, la mwezi wa chiŵi, mu chirimika cha chiŵi, mtambo ungutuzgikapo pa chihema cha chisimikizgu, 12 Ndipo ŵaYisraele ŵangwenda maulendo ghawo kutuwamo mu mabozwa gha Sinai; ndipo mtambo unguma mu mabozwa gha Parana. 13 Pakudanga ŵangwenda ulendo wawo kwakulingana ndi dangu la Ambuya kuziya mwaku Mosese. 14 Ŵakudanga kusoka ulendo ŵenga ŵandembera ya ugoŵi ŵa ŵina Yuda mu maliŵanja ghawo ndipo wakutufuliya chiliŵanja chose wenga Nashoni mwana waku Aminadaba. 15 Ndipo wakutufuliya chiliŵanja cha ŵina Isakara wenga Netanele mwana waku Zuara. 16 Wakutufuliya chiliŵanja cha ŵina Zebuluni wenga Eliaba mwana waku Heloni.
^ ***lv pp. 183-187 Suskani Diabolo ndi Mauthyanithyani Ngaki***
ASANI mwaja muchiteŵete Yehova kwa vyaka vinandi, mutenere kuti mwavwisiyapu nkhani za ubatizu zinandi pa unganu wapade, wadera ndipuso wachigaŵa. Chinanga kuti ve viyo, mukondwa mbwenu asani muwona ŵanthu wo aja kunthazi kwa pulatifomu, atuma wima kuti akabatiziki. Pa nyengu iyi, kuvwika muhihiti wa ŵanthu ndipuso kuwomba m’manja kulongo kuti mbakukondwa kutuliya pasi pa mtima. Nyengu zinyaki masozi ngangatuwa chifukwa cha likondwa asani muwona so ŵanthu anyaki wo ajipatuliya kwaku Yehova. Nyengu iyi yija yakukondwesa ukongwa.
2 Isi tiwonere maubatizu ngamanavi chaka chechosi, kweni angelu ŵe ndi mwaŵi wakuwonere maubatizu nganandi. Ŵanaŵaniyani po kujaliya “chimwemwi kuchanya” asani angelu awona kuti sabata yeyosi ŵanthu masauzandi pacharu chapasi abatizika ndi kusazgikiya ku gulu laku Yehova. (Luka 15:7, 10) Tikayika cha kuti angelu akondwa ukongwa chifukwa cha kuluta panthazi kwa gulu laku Yehova.—Hagayi 2:7.
DIABOLO “ULI NDI NKHARAMU YAKUKOROMA WAYINGAYINGA”
3 Mwakupambana ndi angelu amampha, pe so angelu aheni wo akwiya asani awona ŵanthu achibatizika. Satana ndi viŵanda, akwiya asani awona masauzandi nga ŵanthu achikana mijalidu yiheni ya m’charu ichi. Uwu mbuneneska chifukwa Satana wakukamba kuti palivi munthu yo wateŵete Yehova chifukwa chakumwanja, kweniso palivi yo wangalutirizga kuja wakugomezgeka asani wangakumana ndi suzgu yikulu. (Jobu 2:4, 5) Nyengu yeyosi yo munthu wajipatuliya kwaku Yehova, Satana wasuskika. Vija nge kuti Satana wawombeka makofi nganandi kumasu sabata yeyosi pa chaka. Ndichu chifukwa chaki iyu nge “nkharamu yakukoroma, wayingayinga ndi kupenja mweniyo wakamphe.” (1 Petro 5:8) “Nkharamu” yeniyi yikhumbisiska kuti yitimezi mwauzimu ndi chilatu chakuti tinangi pamwenga timalisi ubwezi widu ndi Chiuta.—Sumu 7:1, 2; 2 Timote 3:12.
4 Chinanga kuti tilimbana ndi murwani mukali mwenuyu, palivi chifukwa chakuti tichitiyi mantha. Nchifukwa wuli tikamba viyo? Chifukwa chakuti nthazi zo ze ndi “nkharamu yakukoroma” yeniyi, Yehova waziŵikiya pakulekeze pa vifukwa viŵi vakukhumbika ukongwa. Kumbi vifukwa vaki ndi nivi? Chakwamba, Yehova wakukambiya limu kuti “mzinda ukuru” wa Akhristu auneneska wazamutaskika pa “suzgu yikuru” yo yituza. (Chivumbuzi 7:9, 14) Mauchimi ngaku Chiuta ngatondeka cha. Mwaviyo, Satana nayu waziŵa kuti wangafiska cha kugoda ŵanthu wosi aku Chiuta.
5 Chifukwa chachiŵi chisanirika mu mazu ngo wangukamba munthu munyaki wakugomezgeka waku Chiuta wa mu nyengu yakali. Mchimi Azaria wangukambiya Fumu Asa kuti: “Ambuya [Yehova] ŵe namwi penipo mweche nawu.” (2 Mikoka 15:2; 1 Ŵakorinte 10:13) Vakuwoniyapu vinandi vilongo kuti mu nyengu yakuvuli, Satana wangutondeka kumeza ateŵeti aku Chiuta wo angulutirizga kuja pa ubwezi ndi Chiuta. (Ŵahebere 11:4-40) Mazuŵa nganu, Mkhristu yo we pa ubwezi ndi Chiuta wangafiska kususka pamwenga kuthereska Diabolo. Mazu ngaku Chiuta ngatitikambiya kuti: “Mikiranani ndi diabolo yo, ndipu wathaŵengi imwi.”—Yakobe 4:7.
‘TILIMBANA NDI . . . MIZIMU YIHENI’
6 Satana wangatipunda cha pa nkhondu iyi nge gulu, kweni wangathereska munthu weyosi pakuyija asani waleka kuja masu. Iyu waziŵa kuti wangatithereska asani wangadeweza ubwezi widu ndi Yehova. Kumbi Satana wachita wuli venivi? Iyu watitiyukiya mwanthazi, walimbana ndi munthu weyosi pakuyija ndipuso watitiyukiya mwauryarya. Tiyeni tikambiskani nthowa zikuluzikulu zenizi zo Satana wagwiriskiya nchitu.
7 Watitiyukiya mwanthazi. Wakutumika Yohane wangukamba kuti: “Charu chosi chira [chagona] mu nthazi ya muheni yo.” (1 Yohane 5:19) Mazu yanga nge ndi fundu yakutcheŵeska Akhristu wosi auneneska. Chifukwa chakuti Satana wananga kali ŵanthu wosi ambula kopa Chiuta pacharu chapasi, iyu sonu walimbana ndi kuyukiya ŵanthu aku Yehova chifukwa chakuti akuleka kuja nayu pa ubwezi. (Mika 4:1; Yohane 15:19; Chivumbuzi 12:12, 17) Iyu ngwakukwiya ukongwa chifukwa waziŵa kuti nyengu yaki njimanavi. Mwaviyo, iyu wasazgiyaku ukali waki. Chifukwa chakuti kamujaliya kanyengu kamanavi, iyu watesesa ukongwa kuti wanangi ubwezi widu ndi Chiuta mazuŵa nganu. Ndichu chifukwa chaki sonu panu tikhumbika ukongwa ‘kuziŵa nyengu ndi kuziŵa cho [titenere] kuchita.’—1 Mikoka 12:32.
8 Walimbana ndi munthu weyosi pakuyija. Wakutumika Paulo wangukambiya Akhristu anyaki kuti: ‘Tilimbana . . . ndi mzimu yiheni mu malu ngakuchanya.’ (Ŵaefesu 6:12) Nchifukwa wuli Paulo wangugwiriskiya nchitu mazu ngakuti ‘kulimbana’? Chifukwa chakuti mazu yanga ngang’anamuwa kupumana ndi manja. Paulo wangugwiriskiya nchitu mazu ngenanga chifukwa wakhumbanga kulongo kuti mizimu yiheni yilimbana ndi munthu weyosi pakuyija. Kaya tija m’charu cho ŵanthu anandi agomezga mizimu yiheni pamwenga cha, tingaluwanga cha kuti panyengu yo tingujipatuliya kwaku Yehova ndipu tikwambiya kulimbana ndi Satana. Kutuliya pa nyengu yo tingujipereke kwaku Yehova, Mkhristu weyosi wachitaku nawu ndewu yeniyi. Ndichu chifukwa chaki Paulo wanguwona kukhumbika kwa kuchiska Akhristu a ku Efesu mwakuwerezgawerezga kuti ‘aŵi anthazi’ ndipuso ‘ajitole vidya vosi’ kuti alimbani ndi mizimu yiheni.—Ŵaefesu 6:11, 13, 14.
9 Watitiyukiya mwauryarya. Mazuŵa nganu, Paulo wachiska so Akhristu kuti aŵi anthazi pakususkana ndi “mauthyanithyani” ngaku Satana. (Ŵaefesu 6:11) Wonani kuti Paulo wakukamba kuti mauthyanithyani, kung’anamuwa kuti nganandi. Mwaviyo Satana ndi mizimu yiheni agwiriskiya nchitu nthowa zakupambanapambana pa vifukwa. Mu kuluta kwa nyengu, Akhristu anyaki wo apunda pa suzgu yimoza athera chifukwa cha suzgu yinyaki. Diabolo ndi viŵanda awona vo weyosi waku isi wachita ndi chilatu chakuti asaniyi chigaŵa cho te akulopwa. Pavuli paki, yiwu asaniriyapu mwaŵi pa kulopwa kwidu kwauzimu. Te ndi mwaŵi kuti tiziŵa nthowa zinandi zo Diabolo wagwiriskiya nchitu chifukwa zikulembeka m’Bayibolo. (2 Ŵakorinte 2:11) Kukwamba kwa ili, tingukambiskanapu za nthowa zo Satana wagwiriskiya nchitu nge kwanja chuma, mabwezi ngaheni ndipuso ureŵi. Sonu tiyeni tikambiskani nthowa yinyaki yo Satana wagwiriskiya nchitu, kugomezga vamizimu.
^ ***lv pp. 102-105 “Uthaŵeni Ureŵi”***
DINA WANGUSANKHA MWAMBULA ZERU
13 Nge mo tikusambiriya mu Mutu 3, mabwezi ngidu ngangatichitiska kuti tichiti vinthu vamampha pamwenga viheni. (Nthanthi 13:20; 1 Ŵakorinte 15:33) Ŵanaŵaniyani chakuwoniyapu chaku Dina, mwana munthukazi waku Yakobe. (Chiyambo 34:1) Chinanga kuti wanguleleka umampha, Dina wangusankha mwambula zeru, iyu wanguchita ubwezi ndi asungwana achikanani. Nge mo ŵenge ŵanthu a ku Moabu, ŵanthu a ku Kanani nawu achitanga ureŵi uheni ukongwa. (Ŵalevi 18:6-25) Anthurumi achikanani kusazgapu Shekemu, yo “wenga wakulonde ulemu” pa nyumba ya awiski, anguwona kuti Dina watingi wazomerengi kuchita ureŵi nge po achitiyanga anthukazi achikanani.—Chiyambo 34:18, 19.
14 Panyaki Dina, wengavi maŵanaŵanu ngakuchita ureŵi po wanguwona Shekemu. Kweni Shekemu wanguchita vo Akanani anandi atingi aviwonengi kuti venga vamampha kuchita, asani munthu we ndi chiryokuryoku chakugonana. Chinanga kuti Dina wanguyesesa kukana kweni venga vambula kuvwika, chifukwa iyu ‘wangumuko’ ndipu ‘wangumuyuyuwa.’ Viwoneka kuti pavuli paki, Shekemu “wangwanja” Dina, kweni ivi vatingi visinthengi cha vinthu vo Shekemu wanguchita kwaku iyu. (Chiyambo 34:1-4) Dina wangusuzgika yija cha chifukwa cha vinthu vo wanguchita. Kusankha uheni mabwezi, kunguchitiska kuti banja laki losi lileki kupaskika ulemu ndipuso linyozeki.—Chiyambo 34:7, 25-31; Ŵagalatia 6:7, 8.
15 Asani Dina wangusambirapu kanthu pa vo vingumuchitikiya, iyu wangusambira mu nthowa yamampha cha. Mwakuyanana ŵaka, ŵanthu wo atanja ndi kuvwiya Yehova, atenere cha kusambirapu kanthu pavuli pakuti akumana ndi masuzgu. Chifukwa chakuti avwiya Chiuta, yiwu asankha ‘kwenda pamoza ndi ŵanthu azeru.’ (Nthanthi 13:20a) Ivi vitiŵachitiska kuti aziŵi “nthowa yosi yamampha” kuti aleki kukumana ndi masuzgu ndipuso vinthu vinyaki viheni.—Nthanthi 2:6-9; Sumu 1:1-3.
^ (Maŵ. 14:1-16:50) Sono wumba wose ungusoska mazu ndi kubongo, ŵanthu ŵanguliya usiku wuwa. 2 Ndipo ŵaYisraele wose ŵangudinginikiya Mosese ndi Aroni; wumba wose watinge, “Kwenga kwamampha asani tingufwiya mu Egipiti! kwakuruska kufwiya mu mabozwa yagha! 3 Chifukwa nchine Ambuya atitore ku charu chinu, kuti tifwe ndi lipanga? ŵawoli ŵidu ndi ŵana ŵidu ŵaŵenge ŵakuskoŵeka; Asi nkhwamampha kwaku ifwe kuti tiwerenge ku Egipiti?” 4 Ndipo ŵangukambirana yumoza ndi munyake, “Tiyeni tisankhe murongozgi tiwerenge ku Egipiti.” 5 Viyo Mosese ndi Aroni ŵanguwa kavunama pa maso pa wumba wose wa ŵaYisraele. 6 Ndipo Yoswa mwana waku Nuni ndi Kalebe mwana waku Yefune, wo ŵenga ŵamoza ŵaku wo ŵangamuskora charu cho, ŵanguparuwa vyakuvwara vyawo, 7 ndipo ŵangurongoro ndi wumba wose wa ŵaYisraele kuti, “Charu cho tingwendamo kuchipachiya nchamampha kwakuruska. 8 Asani Ambuya akondwa nafwe ŵakatitorenga ku charu cho ndi kwachitipaska, ncharu chakutaŵala mkaka ndi uchi, 9 Chimoza pe nchakuti, mureke kugalukiya Ambuya; ndipo mungawopanga ŵanthu ŵa charu chiya cha pakuti tikaŵarghanga nge nchiŵande ŵalivi kuvikirika sono, ndipo Ambuya ŵendi ifwe mungawopanga iwo cha.” 10 Kweni mzinda wose watinge tiŵadine ndi mya. Sono unkhankhu wa Ambuya unguwomeka pa hema lakuwunganamo ku ŵaYisraele wose. 11 Ndipo Ambuya anguti kwaku Mosese, “Mpaka zuŵanji ŵanthu yaŵa ŵakandikalariskanga? Ndipo mpaka zuŵanji ŵakauranga kundigomezga, chingana ndachita visimikizgu vinandi mukati mwawo? 12 Ndiŵapumenge ndi nthenda yakofya ndi kupoka chihara kwaku wo, kweni ndikakuchitaninga kuti muŵe mtundu ukuru ndi wanthazi kwakuruska iwo.” 13 Kweni Mosese wangunena ndi Ambuya, “Iku ŵaEgipiti ŵakachivwanga ichi, pakuti mungukwezga ŵanthu yaŵa munthazi zinu kuŵatuzga mwaku wo, 14 ndipo ŵakaŵatauliyanga ŵakuja mu charu ichi. Iwo ŵavwa kuti imwe Ambuya mwe pamoza ndi ŵanthu yaŵa; pakuti imwe Ambuya muwoneka chisku ndi chisku, ndi kuti mtambo winu utuma pachanya pawo ndi kuti imwe mutiŵadanjiriya, ndi msana mu mzati wa mtambo, ndi usiku mu mzati wa moto. 15 Ndipo asani mubayenge ŵanthu yaŵa wose teteti, sono mitundu yeniyo yavwa mbiri yinu yikakambanga kuti, 16 ‘Nchifukwa chakuti Ambuya ŵengavi nthazi kuŵaserezga ŵanthu yaŵa mu charu cho anguŵarapiya, chifukwa cho aŵakosore mu bozwa.’ 17 Viyo sono, nditumuŵeyereni, nthazi zinu Ambuya zikuwe nge ndimo mungukambiya, kuti, 18 ‘Ambuya mbakukunthiyapo ndi alisungu likuru, akugowoke kwananga ndi maphuru, kweni kuti akamlekanga waka cha pa nthowa ye yose wa mrandu, ndiwo ŵakulanga ŵana chifukwa cha kwananga kwa auskeu, mpaka ku migonezi wa chitatu ndi wa chinayi.’ 19 Gowokiyani kwananga kwa ŵanthu yaŵa, ndikuŵeyani kwakulingana ndi lisungu linu likuru, ndipo nge ndimo mwaŵiya ŵakugowoke ŵanthu yaŵa, kuturiya ku Egipiti mpaka kunu ku sono.” 20 Ndipo Ambuya anguti, “Ndagowoka, kwakuyana ndi mazu ghako; 21 kKweni kwakuneneska mo ndiliri wamoyo ine, ndimo charu chose chikazazikiyanga ndi unkhankhu wa Ambuya, 22 ndikalanganga ŵanthu wose wo ŵawona unkhankhu wangu ndi vya minthondwi vyangu vyo ndinguchita mu Egipiti ndi mu bozwa, ndipo ŵandesa sono kwa nyengo izi chumi ŵakana kuvwa mazu ghangu, 23 palivi nanga njumoza yo wakachiwonanga charu cho ndingurapiya auskeu, chingana njumoza waku wo wangundikalariska kuti wakachiwonanga cho cha. 24 Kweni mteŵeti wangu Kalebe, chifukwa wendi mzimu unyake ndipo wandilondo ine kwakufikapo, iyo nkhamutoliyanga mu charu cho wanguyamo, ndipo mphapu yake yikachiharanga. 25 Sono pakuti Amaleke ndi ŵaKanani ŵaja mu madambo, la mawa mung’anamuke muruti ku bozwa pa ulendo wakuya ku nyanja Yiyera.” 26 Ndipo Ambuya angurongoro ndi Mosese ndi Aroni, 27 “Mpaka zuŵanji ndikunthiyengepo pa wumba uheni uwu wo udinginika kumikana nane? Ndavwa madinginiku gha ŵaYisraele, gho ŵadinginikiya pa ku Ine. 28 Nenani kwaku iwo, ‘Mo ndiliri wamoyo.’ Atiti Ambuya, ‘nge ndimo mwarongorore mu makutu ghangu mwenimo ndimu ndikachitiyanga kwaku imwe: 29 viŵanda vinu vikawanga mu bozwa ili; wose ŵaku imwe wo ŵanguŵerengeka kwamba kwa virimika machumi ghaŵi ndi kuruska po, wo ŵadinginika pa kumikana ndi ine. 30 Palivi yumoza wakaserenga mu charu cho ndingurapa kuti mwamujamo, kweni Kalebe pe mwana waku yefune ndi Yoswa mwana waku Nuni. 31 Kweni malitema ghinu gho mwatinge ghakaŵanga miskowo, yigho ndikaghaserezganga, ndipo ghakachiziŵanga charu cho imwe mwayuyuwa. 32 Kweni imwe, viŵanda vinu vikawanga mu bozwa lenili. 33 Ndipo ŵana ŵinu ŵakaŵanga ŵaliska mu bozwa virimka machumi ghanayi, ndipo ŵakasuzgikanga chifukwa cha mauyaghayagha ghinu, mpaka penipo viŵanda vinu vyamaliya mu bozwa, 34 Kwakulingana ndi mazuŵa mwaku gho mungamuskore charu, inya mazuŵa machumi ghanayi, mukanyamuwanga kwananga kwinu virimika machumi ghanayi, chirimka chimoza chifukwa cha zuŵa limoza, ndipo mukaziŵanga kuchenya kwakngu.’ 35 Ine Ambuya, ndakamba; kwakuneneska ndikachitangadi ichi ku mpingu wose uheni uwu, ŵanthu ŵeniwo ŵawungana pamoza kumikana nane; mu bozwa ili ndimu ŵakamaliyanga, ndipo ndimu ŵakafwiyanga.” 36 Sono ŵanthurumi wo Mosese wangutuma kwachiskora charu cho, ŵanguti ŵaweko ndikuchitiska wumba wose kudinginikiya iyo ndi mbiri ya charu chiya kuti nchiheni, 37 wo angupinga makani ghaheni gha charu chiya, ŵangufwa ndi nthenda ya kofya pa maso pa Ambuya. 38 Kweni Yoswa mwana waku Nuni ndi Kalebe mwana waku Yefune wo ŵenga ŵamoza ŵa ŵanthu wo ŵangusiyika ŵamoyo. 39 Ndipo Mosese wangunena ndi ŵaYisraele mazu ghose yagha, ŵanthu ŵangutenje ukongwa. 40 Ndipo ŵangusoka ndi mlenji-lenji ŵangukwera ku mapiri ghatali, wanguti, “Ehe tepano, ndipo tikakweriyanga ku malo gho Ambuya angupangana; pakuti talakwa ifwe.” 41 Sono Mosese wanguti, “Chifukwa nchine muyeya dangu la Ambuya, paulengevi mwaŵi? 42 Mungakweriyangako cha vinu mungapumika ndi ŵarwani ŵinu, pakuti Ambuya ŵalivi kwenda pamoza namwe. 43 Pakuti Amaleke ndi ŵaKanani ŵekwenikuwa kuurongo kwinu, ndipo mwamubayika ndi nkhondo; chifukwa mwatuwako ku kulondo Ambuya, viyo Ambuya kuti akaŵanga namwe cha.” 44 Kweni ŵangukokomezgapo kukwere ku mapiri, nanga bokosi la phanganu la Ambuya pamwenga Mosese wengavi kutuwamu mu ugoŵi. 45 Ndipo Amaleke ndi ŵaKanani ŵajanga mu phiri leniliya ŵangusika, ŵanguŵapuma ndi kuŵadikiska mpaka ku Horoma.
15 Ambuya angurongoro ndi Mosese kuti, 2 “Uŵanene ŵaYisraele, asani mwachifika mu charu cho mwamujamo, cho ndikukupaskani, 3 ndipo mupereka ng’ombe pamwenga mberere kuŵa mpasku wapa moto pamwenga mpasku wakocha pamwenga sembe ku Ambuya, kufiska rapu pamwenga nge ndi mpasku wa wanangwa, pamwenga sembe ya panyengu zakutemeka za madghera, kuŵachitiya Ambuya fungu lamampha, 4 sono yo wapereka mpasku wake ku Ambuya wazenge ndi mpasku waufwa chigaŵa chimoza cha chichumi cha mweso wa ufwa wamampha wakusazgika ndi chigaŵa chimoza cha vigaŵa vinayi vya mweso wa mafuta; 5 ndi chimoza cha vigaŵa vinayi vya mweso wa vinyo uŵenge mpasku wakumwa, ujirongosole pamoza ndi mpasku wakocha, pamwenga sembe, yakubayiya mwana wa mberere yumoza; 6 asani ndi bira, urongoso mpasku wa ufwa wa vigaŵa viŵi, vya chumi vya mweso wa ufwa wamampha, wakusazgika ndi mafuta gha chigaŵa chimoza cha vigaŵa vitatu; 7 ndipo mpasku wakumwa upereke nge chigaŵa chimoza cha vigaŵa vitatu cha mweso wa vinyo, liŵenge sungu lamampha ku Ambuya. 8 asani urogoso nkhuzi kuŵa mpasku wakocha, pamwenga sembe ya chimangu, kufiska rapu, pamwenga mipasku ya chimangu ku Ambuya, 9 uperekenge pamoza ndi nkhuzi yo mpasku wa ufwa vigaŵa chumi vya mweso wa ufwa wamampha, wakusazgika ndi chigaŵa chimoza cha vigaŵa viŵi vya mweso wa mafuta, 10 ndipo ukazanga ndi sembe ya vinyo chigaŵa chimoza cha vigaŵa viŵi vya mweso, kuŵa mpasku wapa moto, wafungu lamampha ku Ambuya. 11 “Viyo ŵachitenge ndi nkhuzi pamwenga bira pamwenga mwana wa mberere pamwenga kana kambuzi. 12 Kwakulingana ndi unandi waku zo mukarongosonga, viyo ndimu mukachitiyanga yumoza ndi yumoza. 13 Wose wo ŵakaŵanga mu charu ŵakachitanga vinthu ivi mu nthowa yeniyo mukupereka mpasku wapa moto, wa fungu lakukondweska Ambuya. 14 Ndipo asani mlendo waja namwe, pamwenga we yose yo we mukati mwinu mu migonezi yinu, wachikhumba kupereka mpasku wapa moto, fungu lakukondweska Ambuya, nge ndimo muchitiya imwe nayu so wachitenge kwakukozgana. 15 Imwe ndi mlendo wakuja namwe mose mukavwanga dangu limoza, kuti muŵenge ŵawumba, dangu la muyaya mu migonezi yino, mo mulili imwe ndimu wakaŵiyanga mlendo nayo paurongo pa Ambuya. 16 Imwe ndi mlendo wakuja namwe mukavwanga dangu ndi langulu limoza kwambura kulekana.” 17 Ndipo Ambuya anguronogro ndi Mosese, 18 “Kamba ndi ŵaYisraele, mutakuti mwasere mu charu cho nditikutoriyeniko, 19 muchamukurgha vya kurgha vya charu chiya, muperekenge mpasku ku Ambuya. 20 Muperekenge chiŵande chanthimphwa yinu yakudanga kuŵa mpasku wa mlimu wakukolora mbeu, viyo ndimu mukaperekiyanga. 21 Mukapaskanga Ambuya mpasku wa nthimphwa yakudanga mu migonezi yinu yose. 22 “Kweni asani mwalakwa, pakureka kuchita vyo vyalangulika vyenivyo Ambuya angunene Mosese, 23 vyose vyo Ambuya angumulanguliyani mwaku Mosese, kwamba pa zuŵa lenilo Ambuya angulanguliya, kurutiriya mu migonize yinu swi, 24 asani mwalakwa kwambura kuziŵa, wumba wengavi kuziŵa, sono mpingu wose uperekenge nkhuzi yimoza kuŵa mpasku wakocha, wa fungu lakukondweska Ambuya, pamoza ndi mpasku wake wa ufwa ndi wake wa vyakumwa, kwakulingana ndi mluriku, ndi phongo yumoza kuŵa mpasku wapa ulakwi. 25 Ndipo mzukuru wakapepeskiyanga wumba wose wa ŵaYisraele, sono Ambuya akaŵagowokiyanga, chifukwa kwenga kuwura kuziŵa, ndipo ŵapereka mpasku wawo, mpasku wapa moto ku Ambuya, ndi mpasku wawo wapa ulakwi pa maso pa Ambuya, chifukwa cha kuwura kuziŵa kwawo. 26 Ndipo Ambuya akagowokiyanga wumba wose wa ŵaYisraele, ndi mlendo wakuja nawo, pakuti ŵanthu wose ŵanguwura kuziŵa. 27 “Asani yumoza walakwa kwambura kuziŵa wakazanga ndi kambuzi kanthukazi ka chirimika chimoza kuŵa mpasku wapa ulakwi. 28 Ndipo mzukuru wakapepeskiyanga munthu yuwa paurongo pa Ambuya, yo walakwa kwambura kuziŵa, kumupepeske iyo, ndipo Ambuya akamugokiyanga. 29 Dangu ndimoza pe paku yo wananga kwambura kuziŵa pa mweni charu ndi pa mlendo wakuja mukati mwawo. 30 Kweni munthu yo walakwiya dara, manyi ndi mweni charu pamwenga mlendo wakuja namwe, ndiyo wanyoza Ambuya, munthu yo watuzgikeko, kumutuzgamo mu ŵanthu ŵake. 31 Chifukwa wayuyuwa mazu gha Ambuya, ndi waswa dangu lawo, munthu wa viyo watuzgikeko; ulakwi wake ukamubayanga.” 32 Penipo ŵaYisraele ŵenga ŵeche mu bozwa, ŵangusaniya munthu wachideŵa nkhuni pa zuŵa la Sabata. 33 Wo ŵangumusaniya wachideŵa nkhuni ŵanguza nayo kwaku Mosese ndi Aroni, ndi ku wumba wose. 34 Ndipo ŵangumumanga kumsunga chifukwa kuti ŵanguziŵa cha cho ŵatenere kuchita nayo. 35 Sono Ambuya anguti kwaku Mosese, “Munthu yo wabayike; mpingu wose umudine ndi mya kubwalo kwa ugoŵi.” 36 Ndipo mpingu wose wungumutole kubwalo kwa ugoŵi, ŵangumudina ndi mya wangufwa, kwakulingana ndimo Ambuya angulanguliya Mosese. 37 Ambuya angunena ndi Mosese, 38 “Ukambe ndi ŵaYisraele, ŵanene kuti wose mu mgonezi yawo yose ŵajichitiye zimphonje mu mikano ya vivwalo vyawo, ndi kuti ŵaŵikemo kachingwe ka mtundu wa bulu pa mphonje zamu vosongo; 39 mphonje yikakukumbuskaninga marangu ghose gha Ambuya, kuti mughavwe pa mukayidaŵiranga, mureke kupenja vyamu mtima ndi vyamu maso ghinu, vyo mwaziŵiriya kuvirondo ndi kuzerezeka navyo. 40 Viyo ndimu mukakumbukiyanga ndi kughachita marangu ghangu ghose, kuti muŵi ŵatuŵa ku Ambuya Chiuta winu. 41 Ndine Ambuya Chiuta winu, yo wangukutuzgani mu charu cha Egipiti, kuti ndiŵenge Chiuta winu: ine ndine Ambuya Chiuta winu.”
16 Sono Kora mwana waku Izara, mwana waku Kohati mwana waku Levi, ndi Datani ndi Abiramu ŵana ŵaku Eliaba, ndi Oni mwana waku Pelete, ŵana ŵaku Rubene, 2 ŵangudana ŵanyake; ndipo ŵangugarukiya Mosese, ŵaYisraele ŵanyake wo, ndi ŵara ŵa wumba machumi pe chumi ghaŵi pachanya machumi ghankhonde (250), wo wumba wose unguziŵa mbiri yawo; 3 ŵanguwungana pamoza kumikana ndi Mosese ndi Aroni, ŵangunena nawo, “Mwajikuzga kwakuruska! Kweni mpingu wose ngutuŵa, we yose waku iwo, ndipo Ambuya ŵe mukati mwawo; nchifukwa uli imwe mutijikwezga kwakuruska wumba wa Ambuya?” 4 Ndipo Mosese wanguti wavwa ichi, wanguwa kuvunama; 5 ndipo wangunena ndi Kora ndi mpingu wake wose, kuti, “Lemawa Ambuya akarongonga mweniyo ngwawo, ndi yo ndi mtuŵa akamunderezgiyanga mtuŵa, kufupi kwaku iwo; inya mweniyo iwo asankha akamunderezgiyanga kufupi kwawo. 6 Chitani ichi: imwe Kora ndi mpingu winu wose mujitore mbali zakochamo vyachema; 7 mukozgemo moto ndipo muŵikemo vyakusunkhizga paurongo pa Ambuya lamawa, ndipo munthu yo Ambuya asankha ndiyo mtuŵa. Imwe ŵaLevi mwajikwezga ukongwa!” 8 Ndipo Mosese wangunena ndi Kora, “Avwani, mwa ŵaLevi: 9 Kumbi nkhanthu kamana mu maso ghinu kuti Chiuta waku Yisraele wakumupatuwani imwe ku wumba wa ŵaYisraele, kumutoliyani kufupi kwaku iyo mweneko kuteŵeta mu chihema cha Ambuya, ndi kuma paurongo pa mpingu wawo kuwuteŵete? 10 Kuti akutoreni imwe kufupi kwawo, ndi ŵabali ŵinu wose ŵaLevi pamoza namwe: Kumbi mupenja so ndi uzukuru? 11 Sono imwe ndi mpingu winu wose mwaungana pamoza kumikana ndi Ambuya; Aroni nkhanthu uli kuti mundandauliye iyo?” 12 Ndipo Mosese wangutuma thenga kwachidana Datani ndi Abiramu ŵana ŵaku Eliaba; kweni iwo ŵanguti, “Kuti tikazangako cha. 13 Kumbi nkhanthu kamanavi kuti iwe ukatituzga mu charu chakutaŵara mkaka ndi uchi, ndi kuzachitibaya mu bozwa, ndi kuti uzijisanduske wija kuŵa fumu yidu? 14 Posepose napo watondeka kutitore ku charu chakutaŵara mkaka ndi uchi, nanga nkhutipaska vihara vya viŵera ndi minda ya mphereska. Kumbi ukakolowonga maso gha ŵanthu yaŵa? Ifwe kuti tikazangako cha.” 15 Ndipo Mosese wangukwiya ukongwa, wanguti ku Ambuya, “Mungaphwerenga mpasku wawo. Ndirivi kutoko mbunda nanga njimoza kwaku iwo, chingana nkhuti ndapwetekako yumoza waku wo cha.” 16 Mosese wangunena ndi Kora, “Iwe ndi mpingu wako wose muŵe paurongo pa Ambuya lamawa, iwe ndi iwo ndi Aroni; 17 munthu yose wajitore mbali yakusunkhizgiyamo, muŵikemo vyakusunkhizga, ndipo muze nazo mbali zo paurongo pa Ambuya munthu yose ndi mbali yake, mbali zose machumi pe chumi ghaŵi pachanya machumi ghankhonde (250) iwe nawe Aroni, muŵe ndi mbali uyu yake uyu yake.” 18 Viyo munthu yose wanguto mbali yake; yakusunkhizgiyamo, wangukozgamo moto ndi kulalikapo vyakusunkhizga, ndipo wanguma pa khomo la hema lakuwunganamo pamoza ndi Mosese ndi Aroni. 19 Penipo Kora wanguwungang’a wumba wose kumikana nawo pa khomo la hema lakuwunganamo. Sono unkhankhu wa Ambuya unguwoneke wumba wose. 20 Ndipo Ambuya angurongoro ndi Mosese ndi Aroni kuti, 21 “Jipatuweniko ku wumba uwu, mwakuti ndi ŵamari wose.” 22 Ndipo ŵanguwa kavunama, ŵanguti, “Owe Chiuta, Chiuta wa mizimu ya ŵanthu wose asani walakwa munthu yumoza, kumbi mukakalipiyanga wumba wose?” 23 Ambuya angunena ndi Mosese, 24 Kambiya wumba wo kuti, Sokani tuwaniko ku malo ghakujamo Kora, Datani ndi Abiramu.” 25 Sono Mosese wangusoka wanguruta kwaku Datani ndi Abiramu; ndipo ŵara ŵa ŵaYisraele ŵangumrondo. 26 Ndipo wangurongoro ndi wumba kuti, “Tuwaniko nditumupemphani, kosikosi mu mahema gha ŵanthu ŵaheni yaŵa, ndipo mungakwaskanga so ke kose kaku wo cha, vinu imwe namwe mungamariya pamoza mu maulakwi ghawo.” 27 Viyo ŵangutuwako ku mahema ghaku Kora, Datani ndi Abiramu; ndipo Datani ndi Abiramu ŵangutuiya kubwalo ndi ŵangunena mu makhomo gha mahema ghawo, pamoza ndi ŵawoli ŵawo, ndi ŵana ŵawo, ndi malitema ghawo. 28 Mosese wanguti, “Paku ichi ndipo mukaziŵiyanga kuti Ambuya andituma ine kuchita milimu iyi kuti ndi khumbu laku ndija cha. 29 Asani ŵanthu yaŵa ŵakafwanga mo ŵafwiya ŵanthu wose, pamwenga kuŵawiya cho chiwiya ŵanthu wose, iku Ambuya alivi kundituma, 30 kweni asani Ambuya achitenge chinthu chifya, kuti charu chijure mlomo wake ndi kuŵameza iwo pamoza ndi vyawo vyose, ndi kuti wakasikiyanga mu muunda ŵamoyo, penipo ndipo mukaziŵanga kuti ŵanthu yaŵa ŵakalariska Ambuya.” 31 Ndipo Mosese wachiti mali kuŵereŵeta mazu yagha ghose, charu chingugawukana penipo iwo ŵanguma; 32 Pasi pangujula mlomo wake ndi panguŵameza iwo, pamoza ndi mbumba zawo ndi wanthu wose wo ŵenga ndi Kora ndi vinthu vyawo vyose. 33 Viyo iwo ndi vinthu vyawo vyose ŵangusikiya a pasi mu muunda ŵamoyo; ndipo charu chinguŵavunikiriya, ŵangumaliya limu kutuwa ku wumba. 34 Ndipo ŵaYisraele wose wo ŵanguzingilizga pafupi nawo ŵanguthaŵa ŵachivwa nkhuta yawo, ŵanguti, “Vinu nafwe charu chingatimeza!” 35 Ndipo moto wakutuwa ku Ambuya, unguŵamara ŵanthu machumi pe chumi ghaŵi pachanya machumi ghankhonde (250) wo ŵangupereka vyakusunkhizga. 36 Ndipo Ambuya angurongoro ndi Mosese, 37 “Umunene Eleasara mwana waku Aroni mzukuru kuti wabuwe mu moto mbali zakusunkhizgiyamo, ndipo waparghang’iye moto kutali. Pakuti zakupaturika, 38 mbali zakusunkhizgiyamo za ŵanthu wo pa ulakwi wawo ŵataya ma umoyo ghawo; ŵazisule ziŵe za mkuŵa zisani zakuvunikiriya pa jochero, pakuti ŵanguzipereka ku Ambuya; chifukwa ichi zakupaturika. Viyo zikaŵanga chakuwoniyapo ku ŵaYisraele.” 39 Sono Eleazara mzukuru wanguto mbali zakusunkhizgiyamo za mkuŵa, zenizo ŵa ŵanguwocheka ŵangupereka; zingusulika kuŵa zamkuŵa zisani zakuvunikiriya pa jochero, 40 zenga chikumbuska ku ŵaYisraele; kuti paulevi munthu mweniyo kuti ndi mzukuru cha, yo kuti ngwa mphapu yaku Aroni cha, wanderenge kufupi kwazisunkhizga paurongo pa Ambuya, vinu wangaŵa ulaka ndi Kora ndi mpingu wake. Ivi Ambuya angumunene Eliazara mwaku Mosese. 41 Kweni ndi mlenji mpingu wose wa ŵaYisraele ungumikana ndi Mosese ndi Aroni, kuti, “Mwabaya ŵanthu ŵa Ambuya.” 42 Ndipo penipo mpingu unguwungana kumikana ndi Mosese ndi Aroni, iwo ŵangulereska ku hema lakuwunganamo; ŵanguwona mtambo ungulivunikiliya, ndipo unkhankhu wa Ambuya unguwoneka. 43 Mosese ndi Aroni ŵanguza paurongo pa hema lakuwunganamo, 44 ndipo Ambuya angunena ndi Mosese 45 “Tuwani mukati mu wumba uwa, alinga kuti ndiŵamare wose.” Ndipo anguwa kavunama. 46 Sono Mosese wangunena ndi Aroni, “To mbali yakusunkhizgiyamo, ndipo kwakutinthimika ujitore ku wumba, kuŵapepeske; chifukwa kwatuwa ukari ku Ambuya, ndipo nthenda yayamba.” 47 Viyo Aroni wanguto moto wo nge ndimo wangumulanguliya Mosese, wanguchimbiriya mukati mu wumba; ndipo wanguwona kuti nthenda yayamba mu ŵanthu; wanguŵikapo vyakusunkhizga, ndipo wanguŵapepeske ŵanthu. 48 Wanguma pakati pa ŵakufwa ndi ŵamoyo; ndipo nthenda yingureka. 49 Sono wo ŵangufwa ndi nthenda wenga vikwi chumi ndi vinayi pachanya machumi pe chumi ghankhonde ndi ghaŵi, (14, 700) yaŵa mba pade paku wo ŵangufwa chifukwa cha mrandu waku Kora. 50 Sono Aroni wanguwere kwaku Mosese ku khomo la hema lakuwunganamo, nthenda yinguti yamara.
^ ***lv pp. 187-189 Suskani Diabolo ndi Mauthyanithyani Ngaki***
KUCHITA VAMIZIMU NKHULEKA KUGOMEZGEKA
10 Asani munthu wachita vamizimu ndikuti wakoliyana ndi viŵanda. Pe so mitundu yinyaki yakuchita vamizimu nge kulose va munthazi, ufwiti, mayera [masenga], kufumbiya ku akufwa, kuvwala munkhwala mukhosi ndipuso muchiwunu. Nge po tiziŵiya, Yehova wawona kuti kuchita vinthu vamizimu “mbukazuzi.” (Marangu 18:10-12; Chivumbuzi 21:8) Chifukwa chakuti nasi tikhumba ‘kutinkha uheni,’ chingaja chinthu chambula zeru kukoliyana ndi viŵanda. (Ŵaroma 12:9) Asani munthu waleka kugomezgeka kwaku Yehova, Ausefwi akuchanya, mbukazuzi ukuru ukongwa.
11 Chifukwa chakuti Satana waziŵa kuti kuchita vinthu vamizimu mbukazuzi ukuru ukongwa kwaku Yehova, iyu watesesa kunyengere ŵanthu anyaki kuti achitengi vinthu venivi. Satana wakondwa ukongwa asani wanyengere Mkhristu kuti wachiti vamizimu. Nchifukwa wuli tikamba viyo? Ŵanaŵaniyani chakuyeruzgiyapu ichi: Asani msilikali wanganyengeka kuti wathaŵi gulu laki ndipuso wapereki asilikali anyaki kwa arwani ŵawu ndi chilatu chakuti iyu wasere gulu la arwani, mura wa gulu lo, wangakondwa ukongwa. Iyu wangayenda ndi msilikali yo ndi chilatu chakuti wapwetekesi mtima wa mura wa asilikali wa gulu lo wengamu kali. Mwakuyanana ŵaka, asani Mkhristu wachita vamizimu ndikuti wathaŵa Yehova ndipu walutiya dala kwaku Satana. Ŵanaŵaniyani mo Satana wangakondwe kwenda ndi munthu yo wagalukiya Yehova, kulongo kuti wapunda. Kumbi walipu waku isi yo wakhumba kuti Satana wapundi? Chinanga nkhamanavi. Isi te ŵanthu akugaruka cha.
WAGWIRISKIYA NCHITU MAFUMBU KUTI TIKAYIKIYENGI
12 Asani titinkha vinthu vamizimu, Satana watipundengi cha. Iyu waziŵa kuti wakhumbika kutimbanyizga maŵanaŵanu ngidu. Kumbi iyu wangachita wuli venivi? Iyu wapenja nthowa zakutimbanyizgiya Akhristu kuti afiki pakuŵanaŵana kuti ‘uheni mbumampha ndipu umampha mbuheni.’ (Yesaya 5:20) Kuti wachiti viyo, Satana kanandi wagwiriskiya nchitu nthowa yo waja wachiyigwiriskiya nchitu kwa nyengu yitali, iyu wachitiska Akhristu kuti ajifumbengi mafumbu ndi chilatu chakuti akayikiyengi fundu zinyaki.
13 Wonani mo Satana wangugwiriskiya nchitu nthowa yeniyi mu nyengu yakuvuli. Iyu wangufumba Eva yo wenga mu Edene kuti: “Kumbi [mbuneneska nadi, NW] kuti Chiuta wanguti, ‘Mungaryanga cha vipasi va muti we wosi wamu munda wo’?” Mu nyengu yaku Jobu, pa nyengu yo angelu anguwungana kuchanya, Satana wangufumba kuti: “Kumbi Jobu watopa Ambuya ŵaka viyo?” Kukwamba kwa uteŵeti waku Yesu pa nyengu yo wenga pacharu chapasi, Satana wangukambiya Khristu mwakunyoza kuti: “Asani we Mwana waku Chiuta, nene mya iyi kuti yiŵi viŵandi.” Satana wangukamba mazu yanga pati pajumpha pafufupi masabata 6 kutuliya po Yehova wangukamba kuti: “Mweniyo ndi Mwana wangu, nkhwanjiwa, mwaku mweniyo ndikondwere.” Vo Satana wangukamba vilongo kuti wanyozanga Yehova mwakugwiriskiya nchitu mazu ngo Yehova yo, wangukamba.—Chiyambo 3:1; Jobu 1:9; Mateyu 3:17; 4:3.
14 Mazuŵa nganu, Diabolo wagwiriskiya so nchitu nthowa yeniyi ndi chilatu chakuti ŵanthu akayikiyengi asani kuchita vamizimu nkhuheni. Nchinthu chakuvwisa lisungu kuwona kuti Akhristu anyaki apundika ndi Satana, iyu waŵachitiska kuti akayikiyengi fundu zinyaki. Yiwu ayamba kukayikiya asani mbuneneska nadi kuti mitundu yinyaki ya vamizimu njiheni. Tingakamba kuti yiwu atijifumba kuti, ‘Kumbi mbuneneska nadi kuti . . . ?’ (2 Ŵakorinte 11:3) Kumbi tingaŵawovya wuli ŵanthu ŵenaŵa kuti asinthi kaŵanaŵaniru kawu? Kumbi tingachita wuli kuti Satana watondeki kugwiriskiya nchitu nthowa zaki zakubisika paku isi? Kuti timuki fumbu lenili, tiyeni tikambiskani vigaŵa viŵi va pa umoyu widu vo Satana wativigwiriskiya nchitu mwakuchenje pa nkhani ya vamizimu. Vigaŵa venivi ndi ivi: Vakukondwesa ndipuso chovyu cha munkhwala.
^ ***lv pp. 192-193 Suskani Diabolo ndi Mauthyanithyani Ngaki***
[Bokosi papeji 192, 193]
TCHEŴANI NDI MAWURYARYA NGAKU SATANA
Satana ndi mura waboza ndipu “waburumutizga vinjeru va ŵambura chivwanu,” kwa vyaka masauzandi nganandi. (2 Ŵakorinte 4:4) Iyu watesesa kuti watimbanyizgi maŵanaŵanu nga ateŵeti aku Chiuta. Chifukwa wuli? Satana waziŵa kuti vo tiŵanaŵana vikwaska so vo tichita. Waziŵa so kuti asani wangatimbanyizga maŵanaŵanu ngidu tikhoza kuchita vinthu viheni.—Yakobe 1:14, 15.
Kumbukani nthowa yo Satana wangugwiriskiya nchitu pakunyenga Eva. Wakutumika Paulo wangulemba kuti: “Nditopa vini uli ndimo njoka yo yingumunyenge Eva mu uchenjezi waki, vinjeru vinu vinganangika kulekana ndi . . . Khristu.” (2 Ŵakorinte 11:3) Mwakugwiriskiya nchitu njoka, Satana wangunyenga Eva kuti wachiti chinthu chiheni. Iyu wanguŵanaŵana za kutimbanyizga maŵanaŵanu ngaku Eva kuti waleki kuchita vinthu mwazeru. Nthowa yo Satana wangusankha yingugwira nchitu. Chifukwa chakuti Eva wanguvwiya, maŵanaŵanu ngaki ngangusintha ndipu vinthu vo waviwonanga kuti viheni vinguja vamampha. Maŵanaŵanu ngaki ngati ngatimbanyizgika kwenga kwambula kusuzga kuti wachiti ubudi.—Chiyambo 3:1-6; Chivumbuzi 12:9.
Satana wechendasinthi. Iyu weche kugwiriskiya nchitu nthowa yeniyi, yakutimbanyizga maŵanaŵanu ngidu kuti tichiti ubudi. Satana wagwiriskiya nchitu ndali, visopa, amalonda ndipuso vakukondwesa kuti wawandisi maboza ngaki. (Yohane 14:30) Iyu wapunda mwakutimbanyizga maŵanaŵanu nga ŵanthu anandi kuti asinthi mijalidu yawu ndipuso mo awone vinthu. Mijalidu yo kali yawonekanga kuti njiheni mazuŵa nganu yiwoneka nge kuti njakuzomerezgeka ndipuso njakukhumbirika. Mwakuyeruzgiyapu, pe mijalidu nge: Kugonana kwa anthurumi pamwenga anthukazi pe, kutolana kwambula kuzomerezgeka ndipuso kubala ŵana a m’dondu. Kumbi Satana wapunda wuli pakunyenga ŵanthu? Bayibolo likamba kuti: “Charu chosi chira [chigona] mu nthazi ya muheni yo.”—1 Yohane 5:19.
Nge Akhristu, nasiso tikwaskika ndi nthowa zo Satana wagwiriskiya nchitu. (1 Ŵakorinte 10:12) Pakuziŵa kuti nyengu yaki njimana, Satana we ndi “kandundu kakuru” ndipu chilatu chaki nchakuti walandizgi ŵanthu aku Chiuta. (Chivumbuzi 12:12) Satana wagwiriskiya nchitu maboza ngakusuzga kungaziŵa ndipuso wagwiriskiya nchitu ŵanthu wo ‘atimbanyizga maŵanaŵanu’ nga ŵanthu, ndipu asani tileka kuphwere vinthu venivi vingananga maŵanaŵanu ngidu kweniso kutinyenga kuti tichiti ubudi.—Tito 1:10.
Mwakuyeruzgiyapu, ŵanaŵaniyani mo ŵanthu a m’charu ichi awone nthengwa. Bayibolo lisambiza kuti nthengwa njakupatulika ndipu yitenere cha kumala. (Mateyu 19:5, 6, 9) Mafilimu ndi mapulogilamu nga pa TV nga m’charu ichi, ngalongo kuti nthengwa nchinthu chambula kujaliska cho chingaswera cha kumala. Nge Akhristu, titenere kutcheŵa ndi maboza ngaku Satana kuti ngaleki kutimbanyizga maŵanaŵanu ngidu. Asani tileka kuchita vinthu mwakuphwere, maboza ngaviyo ngangatimbanyizga mo tiwone vinthu ndipuso kutimbanyizga ubwezi widu ndi munthu yo tikutolana nayu. Chifukwa chakukumana ndi masuzgu m’banja tingayeseka ndipu tingayamba kukhumbira ŵanthu wo tikutolana nawu cha, ndi chilatu chakuti panyaki angativwisa ndi kutiwovya. Vingachitika kuti munthu munyaki kaya wangaŵa yo tigwira nayu nchitu pamwenga Mkhristu munyidu, wangayamba kulongo kuti watitanja. Asani tizomerezga kuti chanju cho watitilongo chikuwi, tingasanirika kuti tachita ubudi.
Chakuyeruzgiyapu chinyaki ndi jalidu lakujithemba lo lawanda m’charu chaku Satana ichi. Ŵanthu anandi ‘mbakujiŵikamu ndipuso mbakujikuzga.’ (2 Timote 3:2, 4) Asani jalidu lenili lingatimbanyizga maŵanaŵanu ngidu, tingawona kuti kujithereska ndi kuvwiya nkhwambula kukhumbika. Asani mubali wangaja ndi jalidu la viyo, wangayamba kuyuyuwa ulongozgi wakutuliya kwa ŵara. (Ŵahebere 12:5) Muzichi wangayamba kukayikiya manozgeru ngaku Chiuta nga umutu.—1 Ŵakorinte 11:3.
Titenere kuwonga Yehova chifukwa chakutitcheŵeska pa nkhani ya nthowa zo Satana wagwiriskiya nchitu. (2 Ŵakorinte 2:11) Tiyeni tiyesesi kuti tileki kuzomerezga maboza ngaku Satana kuti ngatimbanyizgi maŵanaŵanu ngidu. Kuti tilutirizgi kuja mu chanju chaku Chiuta, tikhumbika kuŵanaŵaniya vinthu vakuchanya.—Ŵakolose 3:2.
^ (Maŵ. 17:1-21:35) Ambuya angurongoro ndi Mosese, 2 “Kamba ndi ŵaYisraele, ndipo uronde zindodo kwaku iwo, pa nyumba ye yose ya auskeu ndodo yimoza, kutuliya ku ŵarongozgi ŵawo kwakuyana ndi nyumba za auskeu, ndodo chumi ndi ziŵi. Zina la munthu lirembeke pa ndodo yake, 3 zina la ku Aroni lirembeke pa ndodo yaku Levi. Chifukwa pa mura we yose wa nyumba ndi nyumba za auskeu pakaŵanga ndodo yimoza, 4 uziŵike mu hema lakuwunganamo paurongo pa chisimkizgu, penipo ndikumana ndi iwe. 5 Ndipo ndodo ya munthu yo ndikamusankhanga yikamenga; umu ndimo ndimariskeyenge madinginiku gha ŵaYisraele, gho ŵadinginikiya paku iwe.” 6 Mosese wangukamba ndi ŵaYisraele; ndipo ŵarongozgi ŵawo wose ŵangumpaska zindodo, murongozgi yose ndodo yimoza, kwakuyana ndi nyumba za auskeu, ndodo chumi ndi ziŵi; yaku Aroni nayo yenga mukati mu ndodo zawo. 7 Ndipo Mosese wanguŵika ndodo zo paurongo pa Ambuya mu hema la chisimikizgu. 8 Sono ndi mlenji Mosese wanguruta mu hema la chisimikizgu; ndipo wanguwona, ndodo yaku Aroni ya nyumba yaku Levi yingume ndi kubuska mani, yinguwoneska maluŵa, ndi kupasa vipasi vyakufya. 9 Penipo Mosese wangutuzga ndodo zose zo zenga paurongo pa Ambuya ŵanguza nazo pa ŵaYisraele: ŵanguziwona, ndipo munthu yose wangoto ndodo yake, 10 Ambuya angunena ndi Mosese, “Wezgiyapo ndodo yaku Aroni paurongo pa chisimikizgu, yisungikiye kuŵa chakuwoniyapo ku ŵakugaruka, kuti umare madinginiku ghawo kumikana ndi ine, vinu ŵangafwa.” 11 Nge ndimo angumulanguliya; ndimu Mosese wanguchitiya. 12 Ndipo ŵaYisraele ŵanguti kwaku Mosese, “Awonani, titufwa, timara, tose timara. 13 Yose yo wandere kufupi, yo wandere ku chihema chakupaturika cha Ambuya, watufwa. Kumbi tose tikafwangadi?”
18 Ambuya angunena ndi Aroni, “Iwe ndi ŵana ŵako ndi nyumba ya ausu pamoza nawe mukanyamuwanga uheni chifukwa cha malo ghakupaturika; iwe ndi ŵana ŵako mukanyamuwanga uheni chifukwa cha uteŵete winu wa uzukuru. 2 Uto ŵabali ŵako pamoza nawe, fuko laku Levi, fuko la ausu, alinga ŵaŵe pamoza nawe, ŵakuteŵetiyenge, po iwe pamoza ndi ŵana ŵako muteŵeta paurongo pa hema la chisimikizgu. 3 Wakalerezenga paku iwe ndi pa milimu yose ya hema; kweni ŵareke kuza kufupi ku viwaŵi vyamu malo ghakupaturika pamwenga ku jochero, vinu iwo, ndi iwe, mungafwa. 4 Ŵasanganenge nawe, ndi kuteŵeta kuhema lakuwunganamo, ndi milimu yose ya hema; ndipo paulevi so munyake wakundere kufupi kwaku iwe. 5 Muphwerenge milimu yamu malo ghakupaturika ndi milimu yapa jochero, alinga kuti pareke kuwiya so ukari pa ŵaYisraele. 6 Ndipo ehe, ndatomo ŵabali ŵamu ŵaLevi mukati mu ŵaYisraele; iwo ŵapaskika kwaku imwe nge nchawanangwa cha Ambuya, kuteŵeta mlimu wamu hema lakuwunganamo. 7 Kweni iwe pamoza ndi ŵana ŵako mukalereskanga ku mlimu winu wa uzukuru pa vinthu vyose vya jochero ndi vya mukati mwa saru yakuchinga, ndi vyo mukateŵetanga. Ndakupaskani nchitu yinu ya uzukuru nge nchawanangwa, ndipo we yose yo wanderenge kufupi wakabayikanga.” 8 Ndipo Ambuya angunena ndi Aroni, “Awona, ndakupaska che chose cho nchakusungikiya ku mipasku ya kuchitikiya ine, vinthu vyose vyakupaturika vya ŵaYisraele; ndakupaska ivi nge ndi phande,ndi ku ŵana ŵako nge mbuteŵete ŵa muyaya. 9 Ivi vikaŵanga vyako pa vinthu vya kupaturika kwakuruska, vyambura kufika ku moto; mipasku yawo yose, mipasku yawo yose ya ufwa, mipasku yawo yapa ulakwi, mipasku yawo yose ya pharamulu, yo ŵapereka kwangu, yikaŵanga yakupaturika kwakuruska kwaku iwe ndi ku ŵana ŵako. 10 Mu malo ghakupaturika kwakuruska, ndimo mukarghiyanga; munthurumi yose wakarghangako vyakupaturika kwaku imwe. 11 Mipasku yawo yose ya wanangwa, mipasku yose yakuzungung’a ya ŵaYisraele, iyi nayo so njinu; ndayipaska kwaku iwe, ky ŵana ŵako ŵanthurumi ndi ŵana ŵako ŵanthukazi pamoza nawe, nge ndi pande la muyayua; we yose wambura kalema mu nyumba yako warghengeko. 12 Mafuta ghose ghamampha kwakuruska, vinyo yose wamampha kwakuruska, ndi tirigu, vipasi vyakudanga vyo ŵapareka ku Ambuya, ndakupaska iwe. 13 Vipasi vyose vyakudanga kufya vyo vye mu charu chawo, vyo ŵapereka ku Ambuya vikaŵanga vyako; yose wambura kalema mu nyumba yako wakarghangako. 14 Chinthu chose chakupatuliskika mu Yisraele chikaŵanga chako. 15 Che chose cho chijula chibali cha vyamoyo vyose, manyi ndi munthu pamwenga chakuŵeta cho ŵapereka ku Ambuya, chikaŵanga chako; kweni ndipuuli mwana wa umwali wa munthu ukamuwombonga ndi cha umwali cha vyakuŵeta vyo vye ndi kalema, ukachiwombonga. 16 Ndipo mphotu yakuwomboke vyo uwombonge vyapa msinthy wa mwezi umoza mtengo eteme pa mashekelo ghankhonde gha siliva, kuyana ndi shekelo la malo ghakupaturika, lo ndi magera machumi ghaŵi. 17 Kweni ya umwali ya ng’ombe, pamwenga ya mberere, pamwenga ya mbuzi, ungaziwombonga cha zakupaturika. Ndipo zaku vyo ukaziwazganga pa jochero, mafuto ghake wochenge kuŵa mpasku wapa moto, fungu lakukondweska ku Ambuya; 18 nyama yake yikaŵanga yako nganga yakuzungung’a ndi chigha chasika chaku marghe vyoko. 19 Mipasku yose yakupaturika yo ŵaYisraele ŵapereka ku Ambuya ndapaska iwe, ndi ŵana ŵako ŵanthurumi ndi ŵana ŵako ŵanthukazi pamoza nawe, nge ndi phande la muyaya; ndi phanganu la muche paurongo pa Ambuya kwaku iwe ndi ku mphapu yako.” 20 Ambuya angunena ndi Aroni, “Iwe kuti ukaŵanga ndi chihara mu charu chawo cha, nanga ndi phande nalo cha mukati mwawo; ine nde phande lako ndi chihara chako mu ŵaYisraele. 21 “ŴaLevi ndaŵapaska nge nchihara chawo, chigaŵa chimoza cha vigaŵa chumi mwaku vyose vya ŵaYisraele, chifukwa cha uteŵete wo ŵatakataka, uteŵete wawo wamu hema lakuwunganamo. 22 Ndipo kwamba kunu ku sono ŵaYisraele ŵareke kundere kufupi ku hema lakuwunganamo, vinu ŵangalakwa ŵangafwa. 23 Kweni ŵaLevi ndiwo ŵakachitanga milimu yamu hema lakuwunganamo, ndipo ŵakanyamuwanga maulakwi ghawo; ili likaŵanga langulu lambura kumara mu migonezi yinu yose; mukati mu ŵaYisraele kuti ŵakaŵangamo ndi chihara cha. 24 Ndapaska ŵaLevi chigaŵa chimoza cha vigaŵa chumi chaku vyo ŵaYisraele ŵapereka mpasku ku Ambuya, kuŵa chihara chawo; chifukwa chenichi ndakamba kwaku iwo kuti ŵakaŵangavi chihara mukati mu ŵaYisraele.” 25 Ndipo Ambuya angurongoro ndi Mosese, 26 “Uŵanene so ŵaLevi kuti, ‘Muchironde chigaŵa chimoza cha vigaŵa chumi cho ndamupaskani kutuliya ku ŵaYisraele nge nchihara chinu, mukaperekanga mpasku winu ku Ambuya kutuliya kwaku vyenivyo, chigaŵa chimoza cha vigaŵa chumi. 27 Ndipo mpasku winu uŵenge kwaku imwe nge ndi trigu wapa mbali, ndi ulaka nkhuzaza kwa pakuponde mphereska. 28 Viyo so mukaperekanga mpasku winu ku Ambuya wakutuliya ku vigaŵa vinu vyose vya vigaŵa chumi, vyo mukarondanga ku ŵaYisraele; kutuliya kwaku vyo mukaperekanga mpasku wa Ambuya kwaku Aroni mzukuru. 29 Kutuwa ku vyawanangwa vyose vyakupaskika kwaku imwe, mukaperekanga mpasku we wose wakwenere ku Ambuya, mu vyamampha vyose mukaperekanga chigaŵa chakuzirwa cha vyaku vyo.’ 30 Chifukwa chenichi uŵanene kuti, ‘Asani mwaperekako vyamampha vyakutulitya kwaku vyo, vyakujaliyako vikaŵanga ku ŵaLevi nge nchanduwu cha vyapa mbali, ndi ulaka nchanduwu cha pakuponde mphereska; 31 mungargha ivi pa malo pose, iwe ndi mbumba yako yose; chifukwa ndi phande linu la uteŵete winu wamu hema lakuwunganamo. 32 Ndipo kuti mukapingangapo kulakwa cha pa chifukwa ichi, asani mwapereka vyakuzirwa vyaku vyo. Mungakazuzganga vinthu vyakupaturika vya ŵaYisraele, vinu mungafwa.’ ”
19 Ndipo Ambuya angunena ndi Mosese ndi Aroni kuti, 2 “Ili ndi lembo la langulu lo Ambuya alangula: Kambani ndi ŵaYisraele ŵakutoliyeni ng’ombe yinthukazi yiyera yambura kupunduka, ndi yambura kalema, paku yeniyo goli lilivi kumangikapo. 3 Muyipereke kwaku Eleazara mzukuru, ndipo yikatorekiyanga ku bwalo kwa ugoŵi yibayikiye pa maso pake; 4 Eleazara wakatongako ndopa zake ndi munwi wake, ndipo zinyake wakawazganga panthazi pa hema lakuwunganamo kankhonde ndi kaŵi. 5 Ng’ombe yo yikawochekiyanga pa maso pake; chikopa chake, nyama yake, ndopa zake, pamoza ndi busu lake, vikawochekanga; 6 ndipo mzukuru wakatonga muti wa mlanji ndi husope ndi weya uyera, wavipong’e mukati mu moto weniwo ng’ombe yalarikikapo. 7 Pavuli mzukuru wakachapanga vivwalo vyake ndi kusamba liŵavu lake, ndipo wakaserenga mu ugoŵi; mzukuru wakaŵanga wakunguzgika mpaka mazulo. 8 Yo wakawochanga ng’ombe yo wakachapanga vivwalo vyake ndi kusamba liŵavu lake, ndipo wakaŵanga wakunguzgika mpaka mazulo. 9 Ndipo munthu yo ngwakuphotoka wakawunjikanga vyoto vya ng’ombe, ndipo wakavidiranga ku bwalo kwa ugoŵi pa malo ghakutowa; vikasungikiyanga wumba wa ŵaYisraele, viŵenge vya maji ghakuphotole kutuzgapo ulakwi. 10 Ndipo yo wakayoranga vyoto vya ng’ombe wakachapanga vivwalo vyake, ndipo waŵe wakunguzgika mpaka mazulo. Ili likaŵanga langulu la muyaya ku ŵaYisraele ndi ku ŵalendo ŵakuja mukati mwawo. 11 “Wakukwaska chiŵanda cha munthu we yose wakaŵanga wakunguzgika mazuŵa ghankhonde ndi ghaŵi; 12 wakajitozganga ndi maji pa zuŵa la chitatu ndi pa zuŵa la chinkhode ndi chiŵi, viyo watozgeka; kweni asani wareka kujitozga pa zuŵa la chitatu ndi lachinkhonde ndi chiŵi, kuti wakaŵanga wakutozgeka cha. 13 Yose wakukwaska chiŵanda, thupi la munthu wakufwa, ndipo wareka kujitozga, wakazuzga chihema chakupaturika cha Ambuya, munthu wa viyo wadumulikemo mu ŵaYisraele; chifukwa maji ghakuphotole ghengavi kuwazgika paku iyo, ngwambura kutozgeka, kureka kutozgeka kwake kukamujaliriyanga. 14 “Dangu ndi ili asani munthu wafwiya mu hema: we yose wakusere mu hema, ndi yose wakuŵa mu hema, ngwakunguzgika mazuŵa gha nkhonde ndi ghaŵi. 15 Ndipo chiyaŵi chose cho che mwazi cha mbura chivuniku chakukho, nchakunguzgika. 16 yose yo wemu dondo asani wakwaska munthu yo wakubayika ndi lipanga, pamwenga chiŵanda, pamwenga cha munthu, pamwenga muunda, wakaŵanga wakunguzgika mazuŵa ghankhonde ndi ghaŵi. 17 Wakunguzgika yo ŵakamutoriyangako choto cha mpasku wapa ulakwi, ndi maji ghakwenda visazgike mu chiyaŵi; 18 sono munthu wakuphotoka wato husopi wadire mu maji, wawazge pa hema, ndi pa vyakunyamuliya vyake, ndi pa ŵanthu wo ŵenga penipa, ndipo ndi paku iyo wakukwaska chiŵanda, pamwenga wakubayika, pamwenga chiŵanda, pamwenga muunda; 19 munthu wakuphotoka wakawazgiyanga pa wakunguzgika pa zuŵa la chitatu ndi pa zuŵa la chinkhonde ndi chiŵi, ndipo wakachapanga vivwalo vyake ndi kusamba mu maji, sono ku mazulo wakaŵanga wakuphotoka. 20 “Kweni munthu yo wambura kuphotoka ndi kuti watijiphoto cha, munthu wa viyo wadumulikemo mukati mu unganu, chifukwa wakazuzga nyumba yakupaturika ya Ambuya; pakuti maji ghakuphotole ghalivi kuwazgike paku iyo, ngwakunguzgika. 21 Ndipo likaŵaŵiyanga langulu la muyaya. Yo wawazga maji ghakuphotole wakachapanga vivwalo vyake; ndipo wakukwaska maji ghakuphotole wakaŵanga wakunguzgika mpaka mazulo. 22 Viyo che chose cho wakunguzgika yuwa wakakwaskanga chikaŵanga chakunguzgika; ndipo yose wakuchikwaska cho wakaŵanga wakunguzgika mpaka mazulo.”
20 Ndipo wumba wose wa ŵaYisraele, unguza ku bozwa la Zini mu mwezi wakudanga, ŵanthu ŵanguja mu Kadeshe; ndipo Miriamu wangufwiya kwenikuwa, ndiko wanguŵikika. 2 Ndipo wumba wengavi maji; sono mpingu wose unguwungana pamoza kumikana ndi Mosese ndi Aroni. 3 Ŵanthu ŵangumikana ndi Mosese, ŵanguti, “Kwenga kwamampha kuti mphanyi tingufwa po ŵafwiyanga ŵabili ŵidu paurongo pa Ambuya! 4 Chifukwa chine mwaserezga wumba wa Ambuya mu bozwa ili, kuti timariye munu, pamoza ndi viŵetu vidu? 5 Ndipo mukutituzgiyanji, kwazitiserezga mu malo ghaheni yagha? Kuti ndi malo gha trigu cha, pamwenga gha nkhuyu, pamwenga vinyo, pamwenga zobala; ndipo maji ghakumwa kulivi.” 6 Sono Mosese ndi Aroni ŵangutuwapo pa wumba kuruta pa khomo la hema lakuwunganamo, ndipo ŵanguwa kavunama. Ndipo unkhankhu wa Ambuya unguŵawoneke, 7 Ambuya angurongoro ndi Mosese, 8 “Uto ndodo, ndipo uwunganiske mpingu , iwe ndi mbali wako Aroni, ndipo unene jarawi kuti lidiske maji ghake pa maso pawo, viyo maji ghakatuwanga ku jarawi ndipo mwapaske ŵanthu ŵamwe pamoza ndi viŵetu vyawo.” 9 Mosese wanguto ndodo pa maso pa Ambuya nge ndimo angumulanguliya. 10 Mosese ndi Aroni ŵanguwungang’a wumba pamoza paurongo pa jarawi, ŵangunena nawo, “Avwani sono, mwaŵakugaruka imwe; kumbi tingatuzga maji mu jarawi ili?” 11 Ndipo Mosese wangusoska janja lake wangupuma jarawi kaŵi ndi ndodo yake; ndipo ghangutuwa maji ghanandi, wumba ungumwa pamoza ndi viŵetu vyawo. 12 Ambuya angunena ndi Mosese ndi Aroni kuti, “Pakuti mwengavi kuvwana mwaku ine, kundipatuwa mu maso gha ŵaYisraele, chifukwa chenichi kuti mwamuserezga mpingu uwu mu charu cho ndikuŵapaska cha.” 13 Yagha ndi maji ghaku Meriba, kweniko ŵaYisraele ŵangumikana ndi Ambuya ndipo Iwo angujirongo akupaturika mukati mwawo. 14 Sono Mosese wangutuma zinthumi kutuliya pa Kadeshe kuya ku Karonga waku Edomu, wanguti, “Mbali wako Yisraele watiti: Masuzgu ghose gho ghakutiwiya muziŵa; 15 muziŵa mo auskefwe ŵangusikiya ku Egipiti ndipo tinguja mu Egipiti kwa nyengo yitali; ŵaEgipiti ŵangutisuzga uheni ukongwa ifwe pamoza ndi auskefwe; 16 ndipo po tinguliriya ku Ambuya, iwo anguvwa nkhuta yidu, angutuma mathenga kutituzga mu Egipiti; sono ehe te munu mu Kadeshe, msumba wo wemu mphaka ya charu chinu. 17 Viyo tizomerezgeni kuporota mu charu chinu, kuti tikaporotanga mu viŵera cha nanga ndi muminda ya mphereska, pamwenga kuti tikamwanga maji mu visima vinu naku cha; tikendanga mu mseu wa Karonga pe, ifwe kuti tikapatukiyanga ku marghe pamwenga ku maze cha, mpaka po tajumpha mu charu chinu.” 18 Kweni Edomu wanguti, “Kuti mukaporotangamo cha vinu ndingamuziyani ndi lipanga kumikana namwe.” 19 ŴaYisraele ŵangunena nayo, “Ifwe tikendanga mu mseu pe; ndipo asani ifwe ndi viŵetu vidu timwengepo maji ghinu, iku ndikalipanga pa mthengo wake; kuti ndikachitangamo so kanthu kanyake cha; kweni kwendamo waka ndi marundi pe.” 20 Iyo wanguti, “Kuti mukaporotangamo cha.” Edomu wanguza ndi nkhondo yikuru ya ŵanthu ŵanthazi. 21 Viyo Edomu wangukana kupaska nthowa ŵaYisraele kuti ŵaporote mu charu chake; sono ŵaYisraele ŵangutuwako. 22 Ndipo wumba wose wa ŵaYisraele, ungutuwa ku Kadeshe, unguza ku phiri la Horo. 23 Ambuya angurongoro kwaku Mosese ndi Aroni pa phiri la Horo, mu mphaka ya charu cha Edomu, 24 “Aroni wakatorekiyanga ku ŵanthu ŵake; chifukwa pa maji ghaku Meriba, mungumikana ndi langulu langu, ndipo kuti wamusere mu charu cho ndikupaska ŵaYisraele cha. 25 Uto Aroni ndi Eleazara mwana wake, ukwere nawo pa phiri la Horo; 26 uzuwe maraya ghaku Aroni, uvwarike Eleazara mwana wake; Aroni wakatorekiyanga ku ŵanthu ŵake, ndipo wakafwiyanga kweniko.” 27 Mosese wanguchita nge ndimo Ambuya ngumunene; ndipo wangukwere pa phiri la Horo pa maso gha mzinda wose. 28 Ndipo Mosese wanguzuwa maraya ghaku Aroni, ndi kughavwarika mwaku Eleazara mwana wake; ndipo Aroni wangufwiya penipa pachanya pa phiri. Sono Mosese ndi Eleazara ŵangutuwako ku phiri. 29 Wumba wose unguti waziŵa kuti Aroni wafwa, ŵaYisraele wose ŵangumuliya kwa mazuŵa machumi ghatatu.
21 Penipo muKanani, Karonga waku Aradi yo wajanga mu Negebe, wanguvwa kuti ŵaYisraele ŵaziya mu nthowa yaku Atarimi, wangurwana ndi ŵaYisraele, ŵangukopo ŵanyake kuŵa ŵamikole. 2 Ndipo Yisraele wangurapa rapu ku Ambuya, wanguti, “Asani nadi mukaŵaperekanga ŵanthu yaŵa mu janja langu, ndikapasuwanga mizi yawo yose teteti.” 3 Ndipo Ambuya anguvwa mazu ghaku Yisraele, anguŵapereka ŵaKanani; viyo ŵanguŵapasuwa pamoza ndi misumba yawo; chifukwa ichi malo gha ghangudanika Horoma. 4 Ŵangusoka pa Horo mu nthowa yakurazga ku Nyanja Yiyera, kwachizunguliya charu cha Edomu; ndipo ŵanthu ŵangufipa mtima chifukwa cha nthowa. 5 Ndipo ŵanthu ŵangurongoro kwaku mikana ndi Chiuta ndi kwaku mikana ndi mosese, ŵatinge, “Mungutituzgiyanji mu Egipiti kuti tizifwiyi mu bozwa? Pakuti mulivi kurgha nanga ndi maji, ndipo tavuka ndi kurgha uku kwambura kwenere.” 6 Ndipo Ambuya angutumizga njoka za moto mukati mu ŵanthu, zinguŵaruma ŵanthu, mwakuti ŵanandi ŵangufwa. 7 Ŵanthu wanguza kwaku Mosese ŵanguti, “Talakwa pakuti tarongoro kwakumikana ndi Chiuta ndi imwe; rombani ku Ambuya, kuti atuzgeko kwidu njoka zo.” Viyo Mosese wanguŵarombe ŵanthu. 8 Ndipo Ambuya angunena ndi Mosese, “Uchite njoka ya moto, uyipayike pachanya pa muti; ndipo we yose yo walumika asani wayilereska, wakaŵanga wamyo.” 9 Sono Mosese wanguchita njoka ya mkuŵa, ndipo wanguyipayika pa muti; ndipo asani njoka yinguruma munthu, po wangulereska pa njoka ya mkuŵa wanguchira. 10 Ndipo ŵaYisraele ŵangusoka, ŵangwachigoŵa pa Oboto. 11 Ŵangusoka pa Oboto, ŵangugoŵa pa Iyabarimu, mu bozwa lo lilereskana ndi moabu, kuchiri ku utuli wa lumwi. 12 Ŵangutuwa pa, ŵangugoŵa mu dambo la Zerede. 13 Kutuwa pa, ŵangugoŵa kulweka linyake la Arnoni, yo wemu bozwa, lo likutambasukiya kutuwa ku mphaka ya ŵaAmori; pakuti Arnoni ndiyo mphaka ya Moabu, pakati pa Moabu ndi ŵaAmori. 14 Rekani kukukambika mu Buku la Zinkhondo za Ambuya. “Wahebe mu Sufa, ndi madambo ghaku Arnoni, 15 ndi sendemu la madambo ghakutambasukiya ku chitengo chaku Ara, ndi kuyegeme ku mphaka ya Moabu. 16 Ndipo kutuwa kuwa ŵangurutiliya ku Bere, ichi nchisima pakuchenicho Ambuya angurongoro ndi Mosese, kuti, “Ungang’a ŵanthu pamoza kuti ndiŵapaski maji.” 17 Penipo Yisraele wangumba sumu iyi: Bwibwituka, chisima we! Chimbiyeni! 18 Chisima cho ŵangukumba ŵana ŵa mafumu, cho ŵanguchinozga ŵakuvwika ŵa ŵanthu, ndi ndodo ya chifumu pamoza ndi ndodo zawo.” Ndipo kutuwa ku bozwa ŵanguruta ku Matana, 19 kutuwa ku Matana ŵanguza ku Nahaliele, kutuwa ku Nahaliele ŵanguza ku Bamoto, 20 ndipo kutuwa ku Bomoto ŵanguza ku dambo lamu charu cha Moabu pachanya pa Pisiga yo walereska pasi pa bozwa. 21 Ndipo Yisraele wangutuma mathenga kwaku Sihoni karonga wa Amori, kuti, 22 “Undizomerezge ndiporoti mu charu chako; kuti tikang’anamukiyanga mu viŵera pamwenga mu minda ya mphereska cha; ndipo kuti tikamwanga maji mu chisima cha, ifwe tikayendanga mu gurwi wa karonga pe, mpaka po tajumpha mu charu chako.” 23 Kweni Sihoni kuti wanguzomerezga ŵaYisraele kuporota mu charu chake cha. Wanguwungang’a ŵanthu ŵake wose pamoza, ndipo ŵangutuwa kwachirwana ndi Yisraele ku bozwa, ŵanguza ku Jahaza, ndipo ŵangurwana ndi Yisraele. 24 Ndipo Yisraele wanguŵabaya ndi lipanga wanguŵaronda charu chawo kuturiya ku Arnoni mpaka ku Yaboko kurutiriya mpaka ku ŵaAmoni; pakuti Jezere ndiyo yenga mphaka ya ŵaAmoni. 25 Yisraele wanguronda misumba yose iyi, nipo wanguja mu misumba yose ya ŵaMori mu Heshiboni, ndi mu mizi yake yose. 26 Chifukwa Heshiboni ndiwo wenga msumba waku Sihoni karonga wa Amori, yo kali wangurwana ndi karonga wa ŵaMoabu, ndipo wanguronda charu chake chose mpaka ku Arnoni. 27 Chifukwa chenichi ŵavidyeko pakumba ŵatiti: “Zani ku Heshiboni, kuti uzengeke, msumba waku Sihoni, uzengeke ndi kujarikika. 28 Chifukwa moto ungutuwa mu Heshiboni, mlipu wa moto kutuliya mu msumba waku Sihoni, ungocha Ara waku Moabu ŵakaronga ŵamu mitunthu yaku Arnoni. 29 Soka kwaku iwe, Moabu we! Mwamara, Owe mwa ŵanthu ŵaku Kemoshi! Ŵana ŵake ŵanthurumi waŵachitiska ŵayinga, ndipo ŵana ŵake ŵanthukazi ŵaŵa ŵamikoli, ku karonga wa ŵaAmori, Sihoni. 30 Viyo migonezi yawo ya pavuli yingumariya limu kutuwa ku Heshiboni kurutiliya mpaka ku Diboni, ndipo tingupasuwa mpaka po moto ungasapaliya kuMedeba.” 31 Viyo ndimu ŵaYisraele ŵangujaliya mu charu cha ŵaAmori. 32 Ndipo Mosese wangutuma kwachiskora Jazere; ndipo wanguto mizi yake, ndi kudikiska ŵaAmori wo ŵengamo. 33 Pavuli ŵanguwere kuvuli ŵangukwera nthowa yaku Bashani; ndipo Ogi Karonga waku Bashani wangutuwa kwachirwana nawo, iyo pamoza ndi ŵanthu ŵake, pa Edrei. 34 Ndipo Ambuya angunena ndi Mosese, “Ungawopanga cha; chifukwa ndamupaska mu janja lako, pamoza ndi ŵanthu ŵake wose, ndi charu chake; mo unguchitiya kwaku Sihoni Karonga waAmori, yo wajanga mu Heshiboni, ndimu Ukachitiyanga ndi kwaku uyu nayo.” 35 Viyo ŵangumubaya iyo, ŵana ŵake, ndi ŵanthu ŵake wose, pengavi nanga njumoza wakusiyika; ndipo ŵangupoka charu chake.
^ (Maŵ. 17:1-13) Ambuya angurongoro ndi Mosese, 2 “Kamba ndi ŵaYisraele, ndipo uronde zindodo kwaku iwo, pa nyumba ye yose ya auskeu ndodo yimoza, kutuliya ku ŵarongozgi ŵawo kwakuyana ndi nyumba za auskeu, ndodo chumi ndi ziŵi. Zina la munthu lirembeke pa ndodo yake, 3 zina la ku Aroni lirembeke pa ndodo yaku Levi. Chifukwa pa mura we yose wa nyumba ndi nyumba za auskeu pakaŵanga ndodo yimoza, 4 uziŵike mu hema lakuwunganamo paurongo pa chisimkizgu, penipo ndikumana ndi iwe. 5 Ndipo ndodo ya munthu yo ndikamusankhanga yikamenga; umu ndimo ndimariskeyenge madinginiku gha ŵaYisraele, gho ŵadinginikiya paku iwe.” 6 Mosese wangukamba ndi ŵaYisraele; ndipo ŵarongozgi ŵawo wose ŵangumpaska zindodo, murongozgi yose ndodo yimoza, kwakuyana ndi nyumba za auskeu, ndodo chumi ndi ziŵi; yaku Aroni nayo yenga mukati mu ndodo zawo. 7 Ndipo Mosese wanguŵika ndodo zo paurongo pa Ambuya mu hema la chisimikizgu. 8 Sono ndi mlenji Mosese wanguruta mu hema la chisimikizgu; ndipo wanguwona, ndodo yaku Aroni ya nyumba yaku Levi yingume ndi kubuska mani, yinguwoneska maluŵa, ndi kupasa vipasi vyakufya. 9 Penipo Mosese wangutuzga ndodo zose zo zenga paurongo pa Ambuya ŵanguza nazo pa ŵaYisraele: ŵanguziwona, ndipo munthu yose wangoto ndodo yake, 10 Ambuya angunena ndi Mosese, “Wezgiyapo ndodo yaku Aroni paurongo pa chisimikizgu, yisungikiye kuŵa chakuwoniyapo ku ŵakugaruka, kuti umare madinginiku ghawo kumikana ndi ine, vinu ŵangafwa.” 11 Nge ndimo angumulanguliya; ndimu Mosese wanguchitiya. 12 Ndipo ŵaYisraele ŵanguti kwaku Mosese, “Awonani, titufwa, timara, tose timara. 13 Yose yo wandere kufupi, yo wandere ku chihema chakupaturika cha Ambuya, watufwa. Kumbi tose tikafwangadi?”
^ ***lv pp. 189-195 Suskani Diabolo ndi Mauthyanithyani Ngaki***
WASELERIYAPU PA VINTHU VO TIKHUMBIRA NDIPUSO CHOVYU CHO TIPENJA
15 Mu vyaru vinandi va ku Europe ndi Kunkhondi kwa America, ŵanthu anandi awona kuti kuchita vamasenga, ufwiti ndipuso mitundu yinyaki ya vamizimu nkhwambula kofya. Mafilimu, mabuku, mapulogilamu nga pa TV ndipuso masaza nga pa kompyuta ngalongo nge kuti kuchita vinthu vamizimu nkhwakukondwesa ndipuso kulivi suzgu lelosi. Mafilimu ndipuso mabuku nganyaki ngakulongo vinthu vamasenga ngawanda ukongwa. Kukamba uneneska, mizimu yiheni yipunda mwakuchitiska ŵanthu kuti aleki kuwona kofya kwa kuchita vamasenga. Kumbi Akhristu nawu angaja ndi maŵanaŵanu ngakuti kuchita vamasenga kulivi suzgu yeyosi? Akhristu anyaki aŵanaŵana viyo. Mu nthowa wuli? Mwakuyeruzgiyapu, Mkhristu munyaki wati wawonere filimu ya vamasenga wangukamba kuti, “ndinguwonere ŵaka filimu kweni ndinguchita vamasenga cha.” Nchifukwa wuli kuja ndi maŵanaŵanu nga viyo nkhwakofya?
16 Chinanga kuti kuchita vinthu vamizimu nkhwakupambana ndi kuwonere, kweni ving’anamuwa kuti kuwonere vinthu vamasenga kulivi urwani wewosi cha. Nchifukwa wuli tikamba viyo? Ŵanaŵaniyani fundu iyi: Mazu ngaku Chiuta ngalongo kuti Satana pamwenga mizimu yiheni alivi nthazi yakuziŵa maŵanaŵanu ngidu. Nge mo takambiya kali, kuti mizimu yiheni yiziŵi vo tiŵanaŵana kweniso chigaŵa cho te akulopwa, yiwona vo tichita ndipuso vakukondwesa vo titanja kuwonere. Asani Mkhristu watanja kuwonere mafilimu pamwenga kuŵerenga mabuku ngo ngakonkhoska va kuwombeza, ufwiti, maskaŵi, ndipuso nkhani zinyaki zakukonkhoska vinthu vamizimu, waja wachikoliyana ndi mizimu yiheni. Tingakamba kuti, iyu waziŵiska mizimu yiheni chigaŵa cho ngwakulopwa. Mwaviyo, mizimu yiheni yisaniliyapu mwaŵi pa chigaŵa cho Mkhristu walongo kulopwa kwaki ndipu yingalimbana ndi Mkhristu yo mpaka yipundi. Nyengu zinandi ŵanthu wo atanja kuwonere vamasenga asanirika kuti pavuli paki ayamba kuchita vinthu vamizimu.—Ŵagalatia 6:7.
17 Satana watesesa kusaniriyapu mwaŵi pa vakukondwesa ndipuso pa chovyu cha munkhwala wo tipenja. Mu nthowa wuli? Mkhristu wangaguŵa asani wawona kuti wachila cha matenda ngaki pavuli pakuti wayesesa kuluta ku chipatala ndipuso kukumana ndi madokotala. (Marko 5:25, 26) Ivi vingachitiska kuti Satana ndi angelu ŵaki aheni asaniriyepu mwaŵi kuti amutimbanyizgi maŵanaŵanu. Satana ndi angelu ŵaki aziŵa kuti Mazu ngaku Chiuta ngakamba kuti: “Mungachitanga chanusi [kuwombeza] ndi ufwiti cha.” (Ŵalevi 19:26) Kuti Mkhristu wachiti vakupambana ndi vo Bayibolo likamba, angelu aheni angachitiska Mkhristu yo wawona kuti wachila cha matenda ngo watama, kuti waluti ku ng’anga kuchiwombeza ndipuso kuchipenja munkhwala wo ukoliyana ndi vamizimu. Asani nthowa yo angelu aheni agwiriskiya nchitu yako, vingachitiska kuti ubwezi wo Mkhristu yo wenawu ndi Chiuta, unangiki. Mu nthowa wuli?
18 Yehova watcheŵeska ŵanthu wosi wo atuswa marangu ngaki kuti: “Asani munthu watuzgaku gutu laki kukuvwa dangu chingana ndi rombu laki ndi kazuzi.” (Nthanthi 28:9) Nyengu zosi titenere cha kuchitanga vinthu vo vingachitiska kuti marombu ngidu ngalekengi kufika kwaku Yehova ndipuso tiwonengi nge kuti chovyu cho Yehova watitipaska nchambula kukwana, ukongwa asani titama. (Sumu 41:3) Mwaviyo, asani nthowa yakuziŵiya matenda yo yigwiriskikiya nchitu ndipuso munkhwala viwoneka kuti vikwaskana ndi vamizimu, Mkhristu wauneneska watenere kukana. (Mateyu 6:13) Asani Mkhristu wakana vinthu va viyo, wangachitiska kuti Yehova wamuwovyi.—Wonani bokosi lakuti: “Kumbi Chovyu Chenichi Chikwaskana ndi Vamizimu?” pa peji 194.
ASANI ŴANTHU AKAMBA NKHANI ZAKUKWASKANA NDI VIŴANDA
19 Chinanga kuti ŵanthu anandi a mu vyaru va ku Europe ndipuso Kumpotu kwa America ayuyuwa nthazi zaku Satana, kweni mu vyaru vinyaki awona kuti Satana ngwakofya ukongwa. Mu vyaru venivi, Diabolo walandizga ŵanthu anandi kuti agomezgengi kuti iyu we ndi nthazi ukongwa kuruska zo we nazu. Ndichu chifukwa chaki ŵanthu anyaki asani aja, aturya, agwira nchitu ndipuso agona, achita mantha ndi mizimu yiheni. Ŵanthu akamba nkhani zinandi zakofya zakukwaskana ndi mizimu yiheni. Kanandi nkhani za viyo atizikamba mwakukopa, ndipu ŵanthu anandi akondweseka nazu. Kumbi nasi titenere kuwandisa nawu nkhani za viyo? Awa. Ateŵeti auneneska aku Chiuta, atenere cha kukambanga nkhani zenizi pa vifukwa viŵi.
20 Chifukwa chakwamba nchakuti, asani munthu wawandisa nkhani zakukwaskana ndi vo mizimu yiheni yichita, ndikuti wawovya vo Satana wachita. Kumbi wachita wuli venivi? Bayibolo lisimikizgiya kuti Satana wachita vinthu vakuziziswa, kweni litcheŵeska so kuti iyu wagwiriskiya nchitu “minthondwi yitesi [yaboza]” ndipuso ‘maboza.’ (2 Ŵatesalonika 2:9, 10) Chifukwa chakuti Satana ngwakulandizga mura, iyu waziŵa mo wangatimbanyizgiya maŵanaŵanu nga ŵanthu wo agomezga vamizimu ndipuso mo wangaŵachitiskiya kuti agomezgengi vinthu vaboza. Ŵanthu aviyo angagomezga nadi kuti akuviwona ndipuso akuvwa nkhani zinyaki zakukwaskana ndi vamizimu ndipu angakonkhoska nge kuti vauneneska nadi. Mukuluta kwa nyengu, ŵanthu akuskiyaku nkhani za viyo chifukwa chakuzikamba mwakuwerezgawerezga. Asani Mkhristu wawandisa nkhani za viyo, ndikuti iyu wachita khumbu laku Diabolo, yo ndi “uskeu wa ŵatesi [aboza].” Iyu wawandisa maboza ngaku Satana.—Yohane 8:44; 2 Timote 2:16.
21 Chifukwa chachiŵi nchakuti, chinanga kuti Mkhristu vikumuchitikiyapu vinthu vamizimu, watenere cha kukambiya Akhristu anyaki nkhani za viyo. Chifukwa wuli ve viyo? Tichiskika kuti: ‘Tileleski Mteŵeti Mula ndi Mfiski wa chivwanu chidu, Yesu, NW.’ (Ŵahebere 12:2) Hinya titenere kuŵanaŵaniya ukongwa vaku Yesu, vaku Satana cha. Fundu yakukhumbika ukongwa kuyiziŵa njakuti, panyengu yo Yesu wenga pacharu chapasi, wajaliyanga kuŵakonkhoske nkhani za mizimu yiheni cha akusambira ŵaki chinanga kuti wenga ndi mwaŵi wakuŵakonkhoske vinthu vinandi vakukwaskana ndi Satana. M’malu mwaki, Yesu wanguŵika maŵanaŵanu ngaki ngosi pa uthenga wa Ufumu. Mwaviyo, titenere kukambiskana “vinthu vikuru vaku Chiuta,” nge mo Yesu ndi akutumika ŵaki achitiyanga.—Machitidu 2:11; Luka 8:1; Ŵaroma 1:11, 12.
22 Kukamba uneneska, Satana wagwiriskiya nchitu nthowa zakupambanapambana, kusazgapu kuchita vamizimu ndi chilatu chakuti wanangi ubwezi widu ndi Yehova. Kweni asani titinkha uheni ndi kumeremete umampha, vitiwovyengi kuti timikirani ndi Diabolo, ndi chilatu chakuti tileki kuchita chechosi cho chikwaskana ndi vinthu vamizimu. (Yakobe 4:7) Asani tilutirizga ‘kumikirana ndi mauthyanithyani ngaku Diabolo’ mpaka po wazamutuzgikiyapu, tichitisengi kuti ‘kuŵi chimwemwi kuchanya.’—Ŵaefesu 6:11.
^ ***lv p. 194 Suskani Diabolo ndi Mauthyanithyani Ngaki***
KUMBI CHOVYU CHENICHI CHIKWASKANA NDI VAMIZIMU?
Fundu: ‘Milimu ya liŵavu njakuwoneka, yeniyo ndi . . . kuchita vamizimu, . . . mapambuku, magulu nga mpatuku. . . . Wakuchita vaviyo kuti waharengi ufumu waku Chiuta cha.’—Ŵagalatia 5:19-21.
Mafumbu nganyaki ngakuti mujifumbi
▪ Kumbi midawuku yinyaki yo ndichita yikwaskana ndi vigomezgu va chisopa chaboza?—2 Ŵakorinte 6:16, 17.
▪ Kumbi vinthu vo ndigwiriskiya nchitu vikoliyana ndi vamizimu?—Machitidu 19:19.
▪ Kumbi chovyu cha munkhwala cho ndipenja chikwaskana ndi vamizimu?—Ŵalevi 19:26.
^ ***bh pp. 71-73 Chilindizga Cheneku cha Akwanjiwa Ŵinu wo Akutayika***
“WOSI ŴAMU MIUNDA”
16 Nkhani za m’Bayibolo zakukamba va chiyuka zititisambiza va chiyuka cho chazamuchitika kunthazi. Ŵanthu wo anguyuskika pacharu chapasi anguja so limoza ndi akwanjiwa ŵawu. Ivi ndivu vazamuchitika pa chiyuka chakunthazi, kweni chiyuka ichi chazamuruska chakali. Nge mo tingusambiriya mu Mutu 3, chilatu chaku Chiuta nchakuti charu chosi chizije paradayisu. Pa chifukwa ichi, ŵanthu wo akufwa azamuyuskikiya mu charu chambula nkhondu, uchigeŵenga ndi matenda. Yiwu azamuja ndi mwaŵi wakuja ndi umoyu wambura kumala pacharu mwachimangu ndi likondwa.
17 Kumbi mbayani wo azamuyuskika? Yesu wanguti: “Wosi ŵamu miunda ŵakavwanga liu laki [laku Yesu] ndipu ŵakatuwangamu.” (Yohane 5:28, 29) Lemba la Chivumbuzi 20:13, likamba so kuti: “Ndipu nyanja yingufunchizga ŵakufwa ŵamwaki; ndipu nyifwa ndi Hadesi vingupereka ŵakufwa ŵamwaku wo.” Mazu ngakuti “Nyifwa” ndi “Hadesi” ngang’anamuwa chinthu chimoza, masanu nga ŵanthu wosi. (Wonani Fundu Zakukumaliya mapeji 212-13.) Masanu yanga ngazamuja mwazi. Ŵanthu wosi wo ŵe mwenimo ŵazamuja so ndi umoyu. Wakutumika Paulo wangukamba kuti: “Chiŵengepu chiyuka cha ŵarunji ndi ŵaziraurunji.” (Machitidu 24:15) Kumbi ivi ving’anamuwanji?
18 “Ŵarunji” asazgapu ŵanthu anandi wo tiŵerenga nkhani zawu m’Bayibolo wo ŵengaku Yesu wechendazi pacharu. Akhumba mukumbuka ŵanthu nge Nowa, Abrahamu, Sara, Mosese, Ruti, Estere ndi anyaki anandi. Nkhani zakukwaskana ndi anyaki mwa ŵanthu akugomezgeka yaŵa zisanirika mu buku la Ŵahebere chaputala 11. Kweni “ŵarunji” yaŵa asazgapu so ateŵeti aku Yehova wo atufwa mazuŵa nganu. Tiwonga ukongwa chifukwa cha chilindizga cha chiyuka cho chititovya kuti tilekengi kuwopa nyifwa.—Ŵahebere 2:15.
19 Nanga nchinthu wuli cho chazamuchitikiya ŵanthu wosi wo akufwa kwambula kuteŵete pamwenga kuvwiya Yehova chifukwa chakuti amuziŵanga cha? Yehova wazamuluwa cha “ŵaziraurunji” anandi yaŵa. Nawuso azamuyuskika ndi kupaskika nyengu yakusambiriya vakukwaskana ndi Chiuta wauneneska kweniso kumuteŵete. Pa nyengu ya vyaka 1,000, akufwa azamuyuskika ndi kupaskika mwaŵi wakuteŵete Yehova pamoza ndi ateŵeti ŵaki akugomezgeka. Nyengu iyi yazamuja yakukondweska ukongwa. Bayibolo likamba kuti nyengu iyi, ndi Zuŵa la Cheruzgu.
20 Kumbi ivi ving’anamuwa kuti munthu weyosi wazamuyuskika? Awa. Bayibolo likamba kuti akufwa anyaki ŵe ku “Gehena.” (Luka 12:5) Zina lakuti Gehena likutuliya ku malu ngakali ngo ngenga ku Yerusalemu ko atayangaku vinthu. Kumalu yanga awotchiyangaku ŵanthu ndi nyama zakufwa kweniso viswaswa vosi. Ŵanthu wo aŵatayanga kweniko aŵawonanga kuti ŵenga ambula kwenere chiyuka. Mwaviyo, Gehena wamiya pharanyiku lamuyaya. Chinanga kuti Yesu ndiyu we ndi udindu wakweruzga amoyu ndi akufwa, Yehova ndiyu Mweruzgi wakumaliya. (Machitidu 10:42) Iyu wazamuyuska cha ŵanthu wo watiŵayeruzga kuti mbaheni ndipuso ambula kukhumba kulapa.
tum_Latn nya_Latn nya_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn lua_Latn nya_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn nya_Latn nya_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn nya_Latn nya_Latn tum_Latn tum_Latn kin_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn unk tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn bjn_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn fin_Latn sun_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn sna_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn tum_Latn nya_Latn tum_Latn tum_Latn tum_Latn tum_Latn tum_Latn cjk_Latn umb_Latn tum_Latn tum_Latn tum_Latn tum_Latn tum_Latn